
SUMMIT U.E. DESTINAT CRIZEI IMIGRANŢILOR. SOLUŢIILE PROPUSE DIVIZEAZĂ BLOCUL COMUNITAR
Peste 700 de persoane - printre care zeci de copii şi 200 de femei - s-au înecat după ce o ambarcaţiune încărcată cu imigranţi ilegali  s-a răsturnat, în noaptea de 18/19 aprilie, în largul coastelor libiene, la aproximativ 200 de kilometri sud de insula italiană Lampedusa. Vase aparţinând Pazei de Coastă italiană au salvat 28 de persoane. Trupurile a 24 de imigranţi care au murit în cea mai mare tragedie din istoria regiunii mediteraneene au fost aduse în Malta. Nava italiană care transporta cadavrele i-a adus totodată pe cei 28 de supravieţuitori, transportaţi, ulterior, în Italia.  "Traficanţii de persoane au închis uşile şi i-au blocat când au încercat să iasă afară"
 din cală, a declarat supravieţuitorul citat de procurorii italieni, un bărbat adus la un spital din Sicilia.

Imigranţii ilegali de la bord s-au adunat într-o parte a ambarcaţiunii, pentru a atrage atenţia unei nave portugheze King Jacob care trecea prin zonă, ceea ce a provocat răsturnarea ambarcaţiunii, potrivit Pazei de Coastă italiene. Accidentul a avut loc la o săptămână după ce organizaţia Salvaţi Copiii anunţa că aproape 400 de persoane au pierit în alt accident, în largul coastelor Libiei, în contextul în care Italia le solicită partenerilor săi europeni ajutorul pentru a face faţă valului de imigranţi ilegali care vin spre ţărmul de sud al peninsulei din nordul Africii. Amnesty International a îndemnat guvernele europene să asume responsabilitatea insuficienţei echipelor de specialişti în operaţiuni de căutare şi salvare la Mediterana. "Ne confruntăm în Mediterana cu o tragedie provocată de om, de proporţii copleşitoare" a declarat John Dalhuisen, directorul Amnesty International pentru Europa şi Asia centrală. "Aceste ultime morţi pe mare sunt şocante, dar nu surprinzătoare"
 a adăugat.  Potrivit unui raport difuzat de Amnesty International, din 23 de refugiați care se aventurează într-o astfel de călătorie, unul își pierde viața în urma naufragierii ambarcațiunilor folosite de traficanți.  

Potrivit Parchetului din Catania, căpitanul traulerului cu sute de imigranți la bord, care s-a scufundat în Marea Mediterană din cauza unor manevre necorespunzătoare și a supraîncărcării vasului, este responsabil de această tragedie. Parchetul a punctat că traulerul s-a răsturnat după coliziunea cu un cargo portughez care îi venise în ajutor, dar că acesta din urmă nu a fost responsabil de naufragiu. „Pe de o parte, manevrele necorespunzătoare decise de comandantul traulerului în încercarea de a se apropia de nava-cargo a provocat coliziunea cu acest vas mai mare” se precizează într-un comunicat al Parchetului, care menționează că „supraîncărcarea cu pasageri a traulerului l-a dezechilibrat în urma manevrelor nepotrivite şi a mişcării imigranţilor de la bord”
. Toate aceste cauze au condus la „scufundarea” vasului, a concluzionat Parchetul din Catania, precizând, totodată, că nava-cargo portugheză - prima care a răspuns la apelul de alertă lansat de trauler în noaptea de 18/19 aprilie, în largul Libiei - „nu a contribuit cu nimic” la această dramă. 
Ministerul italian de Interne a estimat la aproximativ 5.000 numărul imigranților ce vor sosi, în medie, săptămânal, până în luna septembrie pe țărmurile italiene. Dacă se va confirma, ar însemna că aproximativ 200.000 de imigranți vor sosi în 2015 în Italia, confruntată deja cu un record de 170.000 în 2014. Prefectul pe probleme de imigrație al ministerului, Mario Morcone, a afirmat că „Italia are în prezent sarcina de a caza 81.000 de imigranţi, dintre care 13.000 de minori fără însoţitor, distribuindu-i în regiuni”
. 
Potrivit Organizației Internaționale pentru Migrație, de la începutul anului 2015 în Marea Mediterană au murit peste 1750 de emigranţi - de peste 30 de ori mai mulţi decât în aceeași perioadă a anului trecut. „După ultimul bilanţ, OIM a calculat că numărul morţilor de la începutul anului 2015 este de 30 de ori mai mare decât cel înregistrat în 2014 până în aceaşi perioadă (...), atunci existând doar 56 de decese de imigranţi în Mediterana” a declarat purtătorul de cuvânt al OIM, Joel Millman. „Organizaţia Internaţională pentru Migraţie se teme, în prezent, că totalul de 3.279 de decese din 2014 va fi depăşit în acest an, în câteva săptămâni şi ne putem aștepta la 30.000 la finalul anului, dacă ne bazăm pe bilanţul actual”
 a avertizat. 
Ceremonie de comemorare în Malta 

O ceremonie funerară a avut loc în Malta, în memoria victimelor naufragiului produs în noaptea de 18/19 aprilie în largul coastelor libiene. în fața sicrielor a 24 de imigranți ale căror corpuri neînsuflețite au putut fi găsite, informează AFP. Într-un cort înălțat, cu această ocazie, lângă morga spitalului public Mater Dei, au fost aliniate, pe un covor roșu, sicriele celor 24 de imigranţi ale căror corpuri neînsufleţite au putut fi găsite. 
Ceremonia a fost oficiată de episcopul insulei Gozo, monseniorul Mario Grech, și de imamul Mohammed El Sadi. „Nu le cunoaştem numele, viaţa, ştim doar că ei încercau să scape dintr-o situaţie disperată, pentru a găsi libertate şi o viaţă mai bună” a afirmat monseniorul Mario Grech.  Evocând o „situație complexă”, episcopul s-a rugat pentru „luminarea” celor care „se confruntă cu sarcina dificilă'”
 de a propune soluții - cu referire la liderii europeni renuniţi la Bruxelles, în încercarea de a conveni un plan de acțiuni în această problemă. La ceremonie au fost prezenți înalți responsabili maltezi, alături de comisarul european pentru migrație, Dimitris Avramopoulos, ministrul italian de Interne, Angelion Alfano, și ministrul grec al solidarității, Theano Fotio. 
Summit extraordinar al Uniunii Europene
Președintele Consiliului European, Donald Tusk, a convocat în 23 aprilie un summit extraordinar al Uniunii Europene pentru a formula un răspuns comun european la agravarea crizei reprezentate de fluxul de imigranți dinspre Africa de Nord. ''Am decis să convoc un Consiliu European extraordinar pentru a analiza situaţia din Mediterana. Această situaţie este dramatică şi nu poate continua astfel. Nu putem accepta ca sute de oameni să moară în timp ce încearcă să treacă marea către Europa. Iată de ce am decis să convoc un summit extraordinar''. De asemenea, se impun a fi analizate modalitățile de ajutorare a ''celor mai afectate ţări europene''
 și de accelerare a cooperării cu țările de origine a imigranților și cu cele de tranzit. Decizia a urmat unui apel lansat de premierul italian Matteo Renzi în sensul organizării unei reuniuni de urgență a liderilor statelor Uniunii Europene. 

Summit-ul UE a fost precedat de reuniunea de urgență a miniștrilor de Interne și de Externe ai statelor membre. „Nu mai avem nici un alibi. Uniunea Europeană nu mai are alibi, statele membre nu mai au alibi” a afirmat şefa diplomaţiei europene, Federica Mogherini. „Tragediile din ultimele zile, din ultimele luni, din ultimii ani sunt prea multe. Este nevoie de măsuri imediate din partea UE şi a statelor membre. Avem responsabilitatea de a acţiona împreună, într-un mod coerent. Acesta este interesul nostru, credibilitatea noastră” a subliniat Federica Mogherini, înaintea reuniunii miniştrilor de Interne şi de Externe. Şefa diplomaţiei europene a insistat asupra faptului că UE „a fost construită în jurul unor valori precum protecţia drepturilor omului”
. 

Comisarul european care răspunde de acest dosar, Dimitris Avramopoulos, a prezentat în 20 aprilie un plan de acțiune în zece puncte pentru a servi drept „bază de lucru”. Planul de acțiune a prevăzut "dublarea" de la trei la șase milioane de euro a bugetului lunar al Frontex, agenția însărcinată cu supravegherea frontierelor, în scopul de a întări mijloacele alocate misiunilor maritime Triton din Italia și Poseidon din Grecia, pentru a le permite dezvoltarea operațiunilor lor de supraveghere și salvare. A fost luată în calcul o măsură mai curajoasă, de capturare și distrugere a navelor utilizate de traficanți. Planul supus atenției liderilor europeni a prevăzut și măsuri de intervenţie în timpul traversării mării de către ambarcațiunile cu imigranți. În plus, proiectul a abordat și primirea imigranților și a refugiaților.  

Operaţiunea Euronavfor Med 
Numărul refugiaţilor care încearcă să pătrundă în Europa traversând Marea Mediterană este în continuă creştere. Uniunea Europeană doreşte să combată traficanţii de oameni, de-a lungul coastei libiene, cu mijloace militare - demers pentru care are nevoie de mandat ONU. Câteva state membre UE s-au alăturat Marii Britanii, formulând un prim proiect de rezoluţie, menit a-l supune atenţiei Consiliului de Securitate al ONU. Documentul a fost susţinut de şefa diplomaţiei europene, Federica Mogherini, care le-a prezentat personal membrilor Consiliului de Securitate situaţia refugiaţilor din Marea Mediterană. Federica Mogherini s-a arătat încrezătoare în faptul că va reuşi să risipească îndoielile Chinei faţă de rezoluţia menită să-i combată pe traficanţi. Ministerul italian de Externe a sugerat că, la rândul său, Rusia este dispusă să coopereze. Pentru adoptarea rezoluţiei este nevoie de votul Chinei şi Rusiei - ţări cu statut de  membru permanent în Consiliul de Securitate al ONU.

La summit-ul din 23 aprilie, Uniunea Europeană a convenit să distrugă ambarcaţiunile traficanţilor care transportă ilegal imigranţi spre Europa. În acest scop, UE are nevoie de un mandat ONU întrucât operaţiunea ar leza drepturile statului libian. Bruxelles-ul doreşte un mandat, potrivit Articolului VII al Cartei ONU, care să permită folosirea "tuturor mijloacelor necesare" pentru a-i putea combate pe traficanţii de oameni. Comisarul european pentru migraţie, Dimitris Avramopoulos, doreşte ca ambarcaţiunile ilegale să fie depistate şi distruse - iar traficanţii, arestaţi. "Europa a declarat deja război bandelor criminale care exploatează oameni nevinovaţi, ducându-i, adesea, la pieire"
.

Intenţia Uniunii Europene este de a pune bazele unei misiuni similară celei aplicate împotriva piraţilor - "Atalanta" - în dreptul coastelor somaleze. "Atalanta" a fost aprobată, în 2008, de ONU. Conducerea somaleză a fost de acord cu operaţiunile de combatere a piraţilor. În Libia, situaţia este diferită. Tentativele de a convinge diferitele părţi beligerante implicate în războiul civil din Libia au eşuat. În 2011, statele occidentale au contribuit, prin atacuri aeriene, la înlăturarea dictatorului libian, Gaddafi. Aceasta, în baza unui mandat ONU.

Potrivit The Guardian, diplomaţii UE se tem că grupările rebele, implicate în traficul de oameni, ar putea lansa contra-atacuri. Rebelii, bine înarmaţi, ar putea ataca nave sau avioane ale UE. Situaţia ar escalada şi ar face necesară o intervenţie a NATO. Potrivit planurilor UE, Italia ar urma să preia conducerea militară asupra operaţiunilor de combatere a traficanţilor de oameni. Marea Britanie ar urma să pună la dispoziţie o navă de război şi elicoptere. Comisarul european pentru migraţie, Dimitris Avramopoulos, este de părere că ar trebui susţinută nu doar componenta militară a misiunii, dar şi pedepsirea făptaşilor. 
Potrivit Agenţiei de pază a frontierelor, Frontex, există legături între bandele care se ocupă cu traficul de refugiaţi şi crima organizată, precum mafia italiană. „Nici o fiinţă umană nu ar trebui lăsată să se înece și nici o ţară nu ar trebui lăsată să poarte responsabilitatea pentru întreaga Europă. Unele state membre au fost supuse unor presiuni mari din partea fluxurilor migratorii, altele nu. Trebuie să împărţim această responsabilitate”
 a declarat comisarul european Dimitris Avramopoulos.. 
Printre inițiativele summit-ului s-au numărat și inițierea de acțiuni de cooperare cu țările de proveniență și de tranzit a refugiaților pentru a opri fluxul acestora din urmă către Europa și repatrierea lor. O altă idee a fost crearea de tabere masive de refugiați în Africa de Nord, unde cei care doresc să emigreze în Europa ar putea depune cereri de azil care să fie analizate, ulterior, de statele europene. Cei acceptați ar putea fi distribuiți între statele Uniunii Europene în baza unor cote. 

Obţinerea mandatului ONU, între dubii şi optimism
Există şi îndoileli legate de faptul că situaţia ar putea fi rezolvată pe cale militară. Secretarul general al ONU, Ban Ki Moon, nu este convins în acest sens, avertizând că atacurile lansate asupra ambarcaţiunilor destinate transportului ilegal de refugiaţi ar putea distruge şi bărcile perscarilor din apele libiene, lipsindu-i pe aceştia de sursa de existenţă. Într-o astfel de situaţie, există posibilitatea ca pescarii să coopereze cu traficanţii de oameni. 

Ministrul de Externe al Germaniei, Frank-Walter Steinmeier, s-a arătat optimist în legătură cu obținerea acordului din partea ONU pentru operațiunea navală europeană de luptă împotriva „călăuzelor” de imigranți în Marea Mediterană. Operațiunea poartă numele Euronavfor Med. „Cred că nu va exista un veto de principiu din partea vreunei puteri care dispune de el” a afirmat Frank-Walter Steinmeier, cu referire la cei cinci membri permanenți ai Consiliului de Securitate al ONU. „Mi se pare că (...) aceasta este mai mult decât o problemă de formulare” a rezoluției legat de care UE doreşte să fie votată. Marile puteri europene - Franța, Marea Britanie, Germania, Italia, Spania - au promis să furnizeze nave de război. „Cartierul general va fi la Roma şi amiralul italian Enrico Credendino ar urma să fie viitorul comandant al operaţiunii”
 a declarat un diplomat european.
Hollande: „Trebuie să fie reparate greşelile trecutului”
Președintele francez, François Hollande, a afirmat că, pentru a se pune capăt dramei imigranților din Marea Mediterană, trebuie îndeosebi ''să se repare erorile trecutului'' în Libia, vizându-l implicit, prin declarația sa, pe predecesorul său, Nicolas Sarkozy. ''Dacă lumea rămâne indiferentă la ceea ce se întâmplă în Libia, chiar dacă pune la dispoziţie mai multe mijloace, chiar dacă va fi mai multă supraveghere, o mai mare prezenţă pe mare, mai multă cooperare, o mai mare luptă împotriva teroriştilor, va exista întotdeauna această cauză teribilă, faptul că această ţară, Libia, nu mai este guvernată, este în haos''. ''Cum se face că după o intervenţie în urmă cu peste trei ani şi jumătate nu a existat nici o reflecţie în legătură cu ceea ce se va întâmpla ulterior?”
 a declarat François Hollande la sosirea la summit-ul extraordinar al Uniunii Europene consacrat imigranților.

Nicolas Sarkozy împreună cu premierul britanic David Cameron au jucat „rolul de motor” în declanșarea intervenției internaționale în Libia, din 2011,  care a dus la căderea regimului lui Muammar Gaddafi. În opinia lui François Hollande, ''acum este timpul de a repara erorile de ieri''
.  

Cameron: ''Ca întotdeauna, Marea Britanie va acorda ajutor'
Marea Britanie s-a oferit să pună la dispoziţie nave militare și elicoptere pentru a-i ajuta pe europeni să stăvilească afluxul de imigranți care încearcă să traverseze Marea Mediterană, a anunțat premierul britanic, David Cameron. ''Ca întotdeauna, Marea Britanie va acorda ajutor'' a afirmat David Cameron. ''Vreau să ofer astăzi nava „HMS Bulwark”, una dintre cele mai mari nave de război britanice, trei elicoptere şi alte două nave de patrulare'' a adăugat. Dar, ''acest lucru presupune că persoanele pe care noi le vom salva sau cu care vom avea de a face vor fi duse către ţara cea mai apropiată, cel mai probabil Italia, şi că ele nu vor putea cere imediat azil în Regatul Unit''
 a precizat  premierul britanic. 
David Cameron, a declarat că vrea să împiedice imigrația clandestină pe mare pentru a opri "încărcăturile morţii". "Avem unul dintre bugetele de ajutor cele mai solide şi mai bine organizate din Europa"
. 

Premierul britanic a apărat decizia de a opri Mare Nostrum, operațiunea italiană de salvare a imigranților, abandonată în octombrie anul trecut, după ce membrii UE, inclusiv Marea Britanie, au refuzat să participe la costurile operaționale La acea vreme, "se pare că mai multe persoane mureau din cauza acţiunii marinei italiene" a declarat David Cameron. "Cu cât pleacă mai multe persoane pe mare, cu atât mor mai mulţi oameni". 
Potrivit The Times, care a citat surse diplomatice, guvernul britanic "intenţionează, acum, să contribuie la costurile unor ţări ca Italia, care sunt în prima linie a crizei şi să ajute la reinstalarea refugiaţilor". Printre opțiunile luate în considerare se numără „desfăşurarea HMS Bulwark”, una dintre cele mai mari nave de război britanice, sau „a distrugătorului HMS Dauntless sau a unor elicoptere pentru misiuni de supraveghere”
.  
Amnesty International: Imigranţii fug din Libia din cauza cruzimii

''Cruzimea'' și violențele cu care se confruntă imigranții instalați în Libia sau care tranzitează această țară îi determină să încerce traversarea periculoasă a Mării Mediterane, riscându-și viața, pentru a ajunge în Europa, a precizat Amnesty International. „De-a lungul celor 1.770 de km de litoral libian, acţiunile de plecare a clandestinilor se intensifică neîncetat de când Libia a fost cuprinsă de haos, subminată de lupta pentru putere şi însângerată de confruntări, lăsând mână liberă traficanţilor de persoane”. Țărmurile libiene se află la mai puțin de 300 de km de Lampedusa. Sute de imigranți veniți din Africa, Siria sau din alte zone de conflict încearcă în fiecare săptămână să ajungă pe insula italiană. 

''Condiţiile îngrozitoare pentru imigranţi, la care se adaugă spirala anarhiei şi conflictele armate, arată cât de periculoasă a ajuns viaţa, în prezent, în Libia'' a declarat Philip Luther, directorul Programului pentru Orientul Mijlociu și Africa de Nord al Amnesty International. Violențele afectează atât refugiații cât și ''comunităţile de imigranţi care trăiesc şi muncesc de ani de zile'' în Libia, a subliniat Amnesty International într-un raport. 

Un creștin din Nigeria a relatat pentru Amnesty International că a fost răpit și supus unor violențe de către un grup înarmat în Zouara din cauza religiei sale. Unele femei au relatat despre abuzuri sexuale, una dintre ele povestind că, la sosirea sa în Sebha, la 600 km sud de Tripoli, a fost victima ''unui viol în grup'' comis în fața soțului său de 11 bărbați. Unii refugiați sirieni au povestit că traficanții i-au transportat în camioane frigorifice prost ventilate și că ''doi copii începuseră să se sufoce''. O femeie a povestit că a fost bătută cu țevi metalice: ''Au bătut chiar şi o femeie însărcinată. Noaptea veneau în camere (...) Unele femei erau violate (...) De aceea am decis să merg în Europa''. 

''Fără mijloace legale pentru a se refugia şi a căuta un loc sigur, imigranţii sunt nevoiţi să-şi lase viaţa în seama traficanţilor care, în mod cinic, îi supun extorcărilor, maltratărilor şi atacurilor''
 a afirmat Philip Luther. În această situație, Amnesty International a cerut Uniunii Europene să lupte împotriva traficanților de persoane prin trimiterea de nave de salvare suplimentare în Marea Mediterană. Amnesty International a făcut apel, de asemenea, la Tunisia și Egipt să-și relaxeze restricțiile la frontierele lor cu Libia pentru a le oferi adăpost imigranților. Organizația a protestat față de plasarea clandestinilor în centre de retenție în Libia în condiții „groaznice”. Responsabilii libieni, care invocă lipsa de mijloace pentru a face față afluxului de imigranți, au afirmat că în 16 centre de retenție din întreaga țară de află 7.000 de imigranți - arestați pentru intrare ilegală sau tentativă de a pleca pe mare către Europa - în așteptarea expulzării. 
ONU: imigranţii sunt adăpostiţi în condiţii dezastruoase în Libia
Organizaţia Națiunile Unite a denunțat ''condiţiile dezastruoase'' în care sunt adăpostiți imigranții în centrele de detenție din Libia. Înaltul Comisariat al ONU pentru Refugiați acordă în prezent asistență pentru o parte din cele 1.242 de persoane salvate în largul coastelor libiene în ultimele zece zile, potrivit purtătoarei de cuvânt a UNHCR, Ariane Rummery. 

Numărul imigranților sau al solicitanților de azil a ajuns de la 1.455 în urmă cu o lună la 2.663 în cele opt centre din Libia unde UNHCR este prezent. Imigranții arestați de autoritățile libiene sunt readuși în aceste centre de detenție, înghesuiți câte 50 în camere ''concepute pentru 25 de persoane''. ''La cererea autorităţilor locale, UNHCR furnizează ajutor pentru ameliorarea condiţiilor lor de viaţă dezastruoase'' a afirmat Ariane Rummery, precizând că imigranții din aceste centre sunt somalezi, eritreeni, etiopieni, sudanezi și vest-africani. 

În acest centre este nevoie de ajutor medical, de sisteme de ventilație mai bune și de articole de primă necesitate. ''Temperaturile în creştere şi ţânţarii, alături de o ventilaţie insuficientă, ar putea facilita propagarea maladiilor''
 a avertizat Ariane Rummery. 

În total, 36.000 de refugiați și solicitanți de azil sunt înregistrați în registrele UNHCR în Libia, printre care 18.000 de sirieni. Urmare a proximității geografice de Europa, Libia este, în mod tradițional, o țară de tranzit pentru imigranții africani. Traficul de persoane s-a intensificat după căderea regimului Muammar Gaddafi, în anul 2011.  
Reacţii internaţionale la criza imigranţilor

Premierul australian Tony Abbott a sfătuit Uniunea Europeană să urmeze exemplul țării sale pentru a evita dramele - mai exact, să trimită înapoi toți imigranții sosiți pe mare. Potrivit opiniei lui Tony Abbott, doar respingerea sistematică a acestor ambarcațiuni încărcate cu imigranți este o soluţie eficientă. „Sute, poate mii de persoane s-au înecat încercând să ajungă în Europa din Africa. Singurul mijloc de a împiedica aceste tragedii este de a pune capăt sosirii acestor nave”. „Este urgent ca europenii să adopte o politică foarte fermă care să pună capăt traficului de ființe umane în Mediterana”
.  
La scurt timp după accederea la putere în septembrie 2013, guvernul conservator al lui Tony Abbott a lansat cu ajutorul armatei operațiunea Frontiere suverane pentru a descuraja sosirea refugiaților pe mare. Această politică presupune că navele marinei interceptează ambarcațiunile care-i transportă pe imigranți și le escortează spre punctul lor de tranzit, cel mai adesea Indonezia. Solicitanții de azil care sosesc cu ambarcațiuni în Australia sunt plasați în centre de primire pe insula Manus, în Papua-Noua Guinee, sau pe insula Nauru, în oceanul Pacific. Chiar dacă solicitarea lor de azil este considerată legitimă după procesarea dosarului, Canberra nu îi autorizează să se instaleze în Australia. Opțiunile sunt revenirea în propria țară sau cazarea într-un centru de primire de pe insule sau în Cambodgia, cu care Australia a încheiat un acord în acest sens. 
Apărătorii drepturilor omului denunță această politică, apreciind că Australia a declinat orice responsabilitate și a pasat-o altora. ONU a condamnat, la rândul său, Australia, acuzată de încălcarea obligațiilor care îi revin în calitate de semnatară a Convenției pentru refugiați din 1951, care stipulează că imigranții au dreptul de a solicita azil. 

Secretarul general al ONU Ban Ki-moon a cerut comunității internaționale să împartă sarcinile în problema refugiaților. Ban Ki-moon, care s-a declarat „şocat şi profund întristat” de producerea naufragiului în largul coastelor libiene, „lansează comunităţii internaţionale un apel la solidaritate şi la împărţirea sarcinilor în faţa acestei crize”
 potrivit unui comunicat difuzat de purtătorul de cuvânt al secretarului general ONU. 
Juncker: Ţările UE trebuie să asume cote de refugiaţi 

Țările Uniunii Europene trebuie să asume, fiecare, cote obligatorii de refugiați și să sporească semnificativ ajutorul pentru dezvoltare destinat statelor de unde provin acești imigranți, a afirmat președintele Comisiei Europene, Jean-Claude Juncker, invocând argumentul „solidarităţii”. Potrivit planului propus de Jean-Claude Junker, „cotele” de refugiați pentru fiecare stat în parte, conform proiectului respectivului plan, ar urma să fie calculate în funcţie de PIB-ul fiecărei țări, de populație, de rata șomajului și de numărul de refugiați deja găzduiți. Pe lângă redistribuirea refugiaților aflați în prezent țările din sudul Europei - în special Italia - către toate celelalte țări din blocul comunitar, Comisia Europeană ar urma să le ceară guvernelor naționale să preia și o parte din milioanele de refugiați sirieni care au fugit din calea războiului civil și care se află în statele vecine Siriei. De asemenea, ar urma să se solicite statelor membre facilitarea imigrației legale în UE pentru refugiații care dețin o calificare. 
Inițiativa a divizat blocul comunitar. Astfel, în timp ce Italia, Germania şi Austria agreează această inițiativă care invocă „solidaritatea” europeană, Marea Britanie și Ungaria se declară împotriva ei. Franţa a avut o poziţie neclară. Ministrul francez de Externe, Bernard Cazeneuve, s-a pronunţat în favoarea principiului iniţiativei. „Cred că este normal să existe o repartizare a solicitanţilor de azil între diferitele ţări ale Uniunii Europene şi este normal ca Europa să aibă o politică în materie de azil”
 a afirmat şeful diplomaţiei franceze. Pe de altă parte, premierul Manuel Valls s-a pronunţat ferm împotriva sistemului cotelor obligatorii de repartizare a imigranților ilegali între statele membre UE: „Eu sunt împotriva instaurării de cote de imigranţi. Aceasta nu a corespuns niciodată propunerilor franceze”
. 

Premierul ungar, Viktor Orban, a calificat inițiativa drept „incorectă şi indecentă”. „Este o idee nebunească să laşi refugiaţii să-ţi intre în ţară, în loc să-ţi aperi graniţele, iar apoi să spui o să-i redistribui către voi” a punctat șeful Executivului maghiar. Propunerea lui Jean-Claude Juncker a fost întâmpinată negativ şi de grupul Partidului Popular European. „Respingem această abordare, întrucât ea va agrava problema” a avertizat liderul grupului PPE din Parlamentul European, Manfred Weber. Imigranții pe motive economice trebuie respinși, iar procedurile de retrimitere a acestora în țările lor trebuie accelerate, „în caz contrar vom pierde orice sprijin popular în ceea ce priveşte refugiaţii”
 a subliniat Manfred Weber. 

Țările Uniunii Europene au acordat azil în 2014 unui număr de 185.000 de persoane, dintre care aproape 70.000 de sirieni, dar aceste eforturi au fost împărțite într-un mod foarte diferit, a indicat oficiul de statistică Eurostat.  Șase țări au asumat în mod esențial eforturile: Germania (47.555), Suedia (33.025), Franța (20.640), Italia (20.630), Marea Britanie (14.065) și Olanda (13.250).  Numărul de refugiați primiți de către celelalte 22 de țări ale UE variază de la 20 de persoane de către Estonia la 8.515 de către Belgia, precizează Eurostat. Luxemburg, țara de origine a președintelui Comisiei Europene Jean-Claude Juncker, a acordat anul trecut azil politic unui număr de 135 de solicitanți, dintre care 40 de sirieni. Țările UE au respins 173.000 de cereri de azil în 2014. Principalii beneficiari ai protecției acordate de UE sunt sirienii (68.400, respectiv 37% din total), eritreenii (14.600) și afganii (14.000), precizează Eurostat. Peste 60% dintre sirienii care au obținut statutul de refugiat au fost preluați de către două state: Germania (25.700) și Suedia (16.800). Potrivit Eurostat, în Italia au debarcat în ultimele luni peste 90.000 de imigranți clandestini proveniți din țările Africii și Orientului Mijlociu. Aceștia profită de lipsa unei autorități statale în Libia și, cu ajutorul traficanților care le pun la dispoziție diverse ambarcațiuni, pleacă de aici către Europa traversând Marea Mediterană.  

Șefii de stat și de guvern din Uniunea Europeană au ajuns la un acord în sensul triplării fondurilor pentru operațiunile de patrulare maritimă. „Răspunsul Consiliului European a fost imediat, dar nu suficient. A fost inferior nivelului de ambiţie pe care liderii europeni ar fi trebuit să-l arate” a afirmat Jean-Claude Juncker în timpul unei dezbateri pe tema imigrației, organizată de Parlamentul European. În opinia sa, trebuie să existe o „voinţă colectivă pentru a încerca să găsim o repartizare geografică solidară” a refugiaților. „Trebuie să dăm dovadă de solidaritate” a subliniat. De asemenea, Jean-Claude Juncker a solicitat stabilirea unor formule de legalizare a imigrației și acordarea de vize europene nu doar solicitanților de azil, dar și refugiaților care doresc un loc de muncă în Europa. „Dacă nu le deschidem uşa” imigranții clandestini „vor intra pe fereastră”. Afirmația a stârnit critici din partea liderului grupului popular, Manfred Weber, care i-a amintit lui Jean-Claude Juncker că, în prezent, „unul din cinci tineri europeni nu are loc de muncă”
. 
Parlamentul European a aprobat o finanțare de un miliard de euro pentru 2015, care să ajute statele membre să ofere sprijin în găsirea unui loc de muncă unui număr de până la 650.000 de tineri din 20 de țări. Finanțarea va fi aplicată ca urmare a modificării regulilor Fondului Social European și se adaugă sumelor din acest Fond în cele 20 de state care au regiuni unde șomajul în rândul tinerilor depăşeşte 25%. "Ne aflăm într-o cursă contra cronometru, iar Europa apasă acceleraţia pentru a ajuta la reducerea şomajului în rândul tinerilor. Provocarea era de a obţine un acord solid, susţinut puternic, într-un timp record. Ceea ce arată că atunci când suntem hotărâţi, Europa are rezultate”
 a subliniat raportoarea franceză Elisabeth Morin-Chartier. 

Numărul tinerilor cu vârste între 15-25 de ani care nu au un loc de muncă sau nu se află într-un program de educație sau de formare profesională crește alarmant - se precizează în comunicat - cu precădere în statele membre care au cele mai multe dificultăți în a cofinanța fondurile Uniunii Europene pentru programe, motiv pentru care fondurile de finanțare pentru perioada de început sunt de o importanță deosebită. Fondurile destinate Inițiativei pentru Tineri în intervalul 2014-2020 sunt de 3,2 miliarde  euro, urmând a fi completate cu minimum 3,2 miliarde de euro din alocările FSE pentru fiecare stat membru. Finanțarea de 1 miliard euro disponibilă pentru acest an va crește contribuția UE la costurile proiectului de la 1-1,5%, la 30% în 2015.   

REPUBLICA MOLDOVA, ÎNTRE SCANDAL FINANCIAR ŞI IMPASUL REGLEMENTĂRII DIFERENDULUI TRANSNISTREAN 
La Chişinău a dispărut un miliard de dolari
În Republica Moldova a izbucnit un puternic scandal financiar după ce Banca Centrală a Moldovei a descoperit, la începutul lunii aprilie, că trei instituții financiare de la Chișinău, reprezentând aproximativ o treime din activele bancare ale țării, au acordat împrumuturi în valoare totală de 1 miliard de dolari - sumă echivalând cu 15% din Produsul Intern Brut. Tranzacția ar fi fost încheiată în câteva zile, chiar înainte de alegerile parlamentare de la sfârșitul lunii noiembrie 2014, care au fost câștigate foarte strâns de partidele proeuropene în fața opoziției proruse. „Nu pot să-mi explic cum se poate să furi o sumă atât de mare într-o ţară atât de mică”
 a afirmat șeful misiunii Uniunii Europene în Republica Moldova, Pirkka Tapiola. 
Pentru a evita falimentul, care ar fi provocat panică în întregul sistem bancar al Republicii Moldova, Banca Centrală a plasat sub gestiunea sa directă cele trei bănci implicate în această afacere - Banca de Economii (BEM), Unibank și Banca Socială. Acestea au primit în paralel un credit de urgență de 9,4 miliarde de lei moldovenești - aproximativ 700 milioane de dolari. Termenul a fost depăşit fără ca suma să fi fost rambursată. „Sunt convins 100% că suma în cauză nu va fi rambursată integral şi că diferenţa va fi transformată în datorie publică” a declarat președintele Ligii bancherilor, Dumitru Ursu. Datoria Moldovei se ridică în prezent la 1,7 miliarde de dolari. El a acuzat de neglijență Banca Centrală și CNPF - jandarmul piețelor financiare - deoarece „astfel de tranzacţii nu ar fi trebuit să scape supravegherii lor” și nici celor de la Parchetul anticorupție. Un viceguvernator al Băncii Centrale și președintele CNPF au fost destituiţi. Parchetul general a deschis o anchetă. 

Într-un document publicat la începutul lunii martie, „partenerii de dezvoltare ai Moldovei”, între care Banca Mondială, Uniunea Europeană și SUA, au cerut guvernului de la Chişinău să „facă publică valoarea cu care a fost prejudiciat statul în urma acestei afaceri”
. În fața indignării generale, guvernul a recurs la ajutorul experților companiei de audit americane Kroll pentru a elucida cazul. „Această mega-tranzacţie are un impact nefast major asupra economiei, provocând o puternică depreciere a leului moldovenesc”
 a afirmat Alexandru Fala, analist Expert Grup, un grup de reflecție din Chișinău. „Aceasta riscă să provoace falimentul bugetului de stat”
 a apreciat liderul socialiștilor moldoveni, Igor Dodon, care nu crede că banii vor fi recuperați, având în vedere nivelul de corupție în cadrul sistemului judiciar și statutul persoanelor implicate în această afacere. 
Deputații din Parlamentul de la Chișinău s-au sesizat. Potrivit raportului unei comisii parlamentare discutat cu ușile închise, din care s-au scurs informații, o parte din aceste fonduri au fost transferate în patru bănci din Rusia. Liderul opoziției socialiste, Igor Dodon, a susținut, la rândul său, că banii au ajuns în conturile mai multor companii offshore, „unde li s-a pierdut urma”. „Aceste credite au fost acordate ştiindu-se că nu vor fi rambursate”
 a subliniat. Vicepremierul Stéphane Bridé - de naționalitate franceză - în guvernul moldovean, fost expert financiar, s-a referit cu prudență la aceste „tranzacţii suspecte” masive, ce se ridică la 1 miliard de dolari. 
Un om de afaceri, principalul beneficiar al tranzacţiilor dubioase


Președintele parlamentului de la Chișinău, Andrian Candu, a dat publicităţii o copie a raportului companiei de audit americane Kroll. Potrivit documentului, principalul beneficiar al tranzacțiilor bancare dubioase ar fi omul de afaceri Ilan Shor, un fost apropiat al liderului socialiștilor din Republica Moldova, Igor Dodon.  


Președintele Legislativului moldovean a precizat că a decis să facă public raportul - aparent, fără acordul companiei Kroll - considerând că opinia publică trebuie să aibă acces la acest document. „Situaţia din Moldova şi responsabilitatea noastră de a fi transparenţi cu cetăţenii ne obligă să ne adaptăm deciziile la realităţile momentului” a precizat Andrian Candu. „Am decis să public raportul Kroll şi îmi asum responsabilitatea pentru această acţiune. O fac deschis, fără să mă ascund după surse anonime, pentru că dezbaterea pe această temă capătă accente false” a precizat Andrian Candu. „Ca politician consider că opinia publică trebuie să aibă acces la acest document, plătit din banii cetăţenilor, să-l analizeze şi să înţeleagă mai bine ce s-a întâmplat în ultimii ani la Banca de Economii”
. 

Pe de altă parte, Adrian Candu a apreciat că Banca de Economii, Banca Socială şi Unibank, implicate în furt, ar trebui lichidate. S-a referit, cu precădere, la Banca de Economii, în care statul deţine o cotă majoritară de acţiuni. „Nu cred în prosperitatea bancară condusă de către stat. Statul este un manager foarte prost, un administrator prost. Implicarea anumitor funcţionari de stat în managementul băncii duce la conflicte de interese”
.

Liderii Partidului Socialiștilor de la Chișinău, Igor Dodon și Zinaida Greceanâi, au plecat de urgență la Moscova după publicarea raportului Kroll informează Unimedia. Șefa serviciului de presă al PSRM a declarat că „vizita celor doi lideri socialiști era planificată cu mult timp în urmă, deplasarea neavând legătură cu publicarea raportului Kroll”
. 

  
Omul de afaceri Ilan Shor a fost reţinut de procurorii Centrului Național Anticorupție „în dosarele deschise pe marginea devalizării a trei bănci comerciale din republică: Banca de Economii, Banca Socială şi Unibank”
.  Ilan Shor a fost plasat în arest la domiciliu. Într-o declaraţie remisă presei omul de afaceri Ilan Shor îi acuza de comiterea unor infracţiuni pe cei care au administrat banca înaintea sa. „Va veni momentul când adevărul se va afla, când eu voi putea face declaraţii care, nu exclud, vor zgudui lumea politică şi vor duce la reconfigurarea ei. (...) Ceea ce s­a întâmplat la BEM, timp de mai mulţi ani, nu poate fi şters dintr-o mişcare, aşa cum încearcă unii să facă. Urmăresc toate eforturile de a ascunde volumul real al furturilor de la BEM, de până în 2013. Totodată, se vede clar şi încercarea de a transfera această gaură pe perioada ultimilor doi ani. (...) Sunt gata să răspund pentru modul în care am administrat BEM şi să demonstrez că am acţionat în beneficiul instituţiei. (...) Problemele la BEM nu au început în 2013. Atunci, banca a ajuns deja în situaţie critică, iar statul a recunoscut asta public, la nivel de Parlament. Însă, cine a adus BEM spre catastrofă, nu a vrut să verifice nimeni. Oare de ce? Acum se încearcă transferul întregii pagube pe perioada ultimilor doi ani, în speranţa că s-a găsit ţapul ispăşitor pentru toate păcatele anilor trecuţi, iar cei care au devalizat banca vor scăpa basma curată”
.

Şeful Centrului Naţional Anticorupţie a declarat că o parte din bani se află în Republica Moldova şi „trebuie căutaţi în Aeroportul Chişinău”. Legat de acest subiect, fostul premier moldovean, Ion Sturza, a afirmat că „Aeroportul Internaţional Chişinău” a fost „cedat de guvernul Leancă pe gratis lui Shor” şi este „controlat acum din umbră de serviciile secrete ale unui stat deloc loial Moldovei”
. Ilan Shor este preşedintele Consiliului de Administraţie al Avia Invest, care a primit în concesiune pe termen lung Aeroportul internaţional Chişinău. Pe de altă parte, directorul executiv al Centrului Analitic Independent Expert-Grup, „raportul Kroll nu e document de investigaţie, ci de sinteză. Deci, BNM, CNA, Guvernul, Parlamentul ştiau de toate iregularităţile şi chiar ilegalităţile comise”
. 

Premierul moldovean, Chiril Gaburici, a solicitat demararea unei anchete privind concesionarea Aeroportului Internaţional Chişinău. „În anul 2013 au fost prezentate informaţii eronate Guvernului şi în baza acestora a fost luată decizia de a da în concesiune Aeroportul”. Chiril Gaburici a precizat că, în acea perioadă, Ilan Shor era preşedintele Consiliului de Administrare a Băncii de Economii, Unibank și Avia Invest. „În acest caz poate fi vorba de abuz în serviciu în interes personal. Au fost transferate ilegal mijloace financiare pe contul companiei Avia Invest, ceea ce a cauzat daune de proporţii deosebit de mari intereselor publice”
.
Aproximativ 10.000 de manifestanți au protestat în centrul Chișinăului împotriva scandalului financiar generat de dispariția unui miliard de dolari din trei bănci din Republica Moldova. Manifestanții, reuniți de platforma de opoziție Dreptate și Adevăr, „au scandat sloganuri anticorupţie şi au cerut demisia procurorului general, a judecătorilor Curţii Supreme şi a mai multor politicieni”
 pe care îi consideră implicați în scandal. 
Platforma Civică Demnitate şi Adevăr va pregăti propriul raport privind delapidările de la Banca de Economii, Banca Socială şi Unibank. „Există publicat faimosul raport Kroll. Am văzut atitudinea societăţii. Cei de la Banca Naţională spun că de fapt ei cunoşteau tot ce este în raportul Kroll. Noi vom analiza fiecare aliniat şi vom identifica fiecare instituţie care ar fi trebuit să intervină şi să oprească aceste tâlhării, pentru a identifica exact cine poartă responsabilitatea. Cel mai rău este că partidele au politizat instituţiile de reglementare şi de control”
 a declarat Igor Boțan - analist politic și membru al grupului de inițiativă al Platformei Demnitate şi Adevăr.  
„Operaţiunea miliardul” transferată la datoria publică

Directorul Institutului Economie de Piaţă de la Chişinău, Roman Chircă, a afirmat că decizia guvernului de a vota acordarea unor garanţii pentru creditul de urgenţă acordat de BNM celor trei bănci din care a dispărut miliardul de dolari este ultima fază a „operaţiunii miliardului” prin care se stabileşte un mecanism de acoperire a acordurilor Băncii Naţionale prin bani publici pentru ceea ce s-a întâmplat la BEM, Banca Socială şi Unibank. Dacă creditul de urgenţă nu este rambursat de către băncile care au obţinut această linie de credit „creditele trebuie înlocuite cu valori mobiliare de stat emise de Ministerul de Finanţe, asta înseamnă datoria publică internă, cu răscumpărarea acestor hârtii de valoare de către Ministerul de Finanţe  pe o perioadă îndelungată de timp. Noi nu spunem că vor fi răscumpărate într-un an, doi sau trei. Vorbim de 15-20 de ani.” Membrii guvernului “au semnat in corpore” o garanţie pentru un şir de tranzacţii dubioase, „care acum au generat formal, juridic vorbind, o obligaţie din partea guvernului din bani publici acoperirea acestei găuri formate în sistemul bancar”.

În opinia lui Roman Chircă, banii nu mai sunt în ţară „din moment ce rezerva valutară s-a micşorat cu peste un miliard. Când vorbim despre sume foarte mari şi politicieni implicaţi şi nu se spune furt, dar se spune foarte fin şi drăguţ sustrageri, delapidări, transferuri, înseamnă că mijloacele în mare parte au ajuns pe piaţa valutară, s-a procurat valută, ceea ce înseamnă că destinaţia lor era spre extern. Sunt absolut sigur că banii sunt în afara ţării”
.
Partidul Societăţii Progresiste acuză: demnitari moldoveni, implicaţi în scandalul financiar

Membrii Partidului Societăţii Progresiste au afirmat că dispariţia miliardului de dolari a fost regizată și realizată cu implicarea unor factori de decizie din Guvern și din Parlament, cu îngăduința tacită a instituțiilor responsabile precum Banca Națională, Centrul Anticorupție și Procuratura Generală. Pe lista celor peste 20 de persoane acuzate de către reprezentanţii Partidului Societăţii Progresiste de implicare în jaful de la BEM, Banca Socială și Unibank se regăsesc: preşedintele Partidului Liberal Democrat, Vladimir Filat, prim-vicepreşedintele PD-ului, Vladimir Plahotniuc, liderul comuniştilor, Vladimir Voronin, preşedintele de onoare al PD, Dumitru Diacov, fostul ministru al Economiei, liderul Partidului Socialiştilor, Igor Dodon, ex-președintele Parlamentului deputatul PD Marian Lupu, preşedintele Comisiei parlamentare de anchetă în cazul BEM, comunistul Oleg Reidman, liderul Partidului Liberal, Mihai Ghimpu, dar şi liderul fracţiunii parlamentare a PLDM, Valeriu Streleţ. 

Lista continuă cu foști și actuali membri ai Guvernului - ex-premierii Zinaida Greceanîi şi Iurie Leancă, foştii miniştri ai Economiei, Valeriu Lazăr şi Andrian Candu, dar şi actualul prim-ministru Chiril Gaburici. Urmează funcționarii din sistemul financiar care ar beneficia de acoperire parlamentară şi guvernamentală - guvernatorul Băncii Naţionale, Dorin Drăguţanu, fostul preşedinte al Băncii de Economii, Viorel Bârcă, ex- preşedintele BEM în perioada comunistă, Grigori Gacikevici, fostul ministru de stat şi ex-preşedinte al Consiliului de Administraţie al BEM, Victor Bodiu, dar şi fostul viceguvernator al BNM, Emma Tăbârţă. 

Un loc aparte în listă îl ocupă procurorul general Corneliu Gurin şi şeful Centrului Naţional Anticorupţie, Viorel Chetraru. Totodată, membrii Partidului Societăţii Progresiste susţin că o parte din vină o poartă şi preşedintele ţării, Nicolae Timofti. În context, Partidul Societăţii Progresiste aulansat un apel către  cetăţenii Republicii Moldova, pe care îi îndeamnă ca la alegerile locale din 14 iunie să nu voteze candidaţii partidelor aflate la guvernare.

Dosar penal pentru premierul Chiril Gaburici

 
Inspectoratul General de Poliție de la Chișinău a deschis un dosar penal în cazul studiilor premierului Chiril Gaburici. Informația a fost confirmată de către ministrul moldovean de Interne, Oleg Balan. Cauza penală a fost deschisă în baza articolului 361 din Codul Penal care se referă la ''confecţionarea, deţinerea, vânzarea sau folosirea documentelor oficiale, a imprimantelor, ştampilelor sau sigiliilor false''. Ministrul de Interne a precizat că este vorba despre actul de studii medii al premierului Chiril Gaburici. ''Deschiderea cauzei penale înseamnă o bănuială rezonabilă a faptului că unele acte de absolvire a studiilor, obţinute de domnul Gaburici, prezintă semne de falsificare. Nimeni încă nu este vizat. Abia este pornită cauza''
. 
Oleg Balan a refuzat să ofere mai multe detalii, menționând doar că urmează să fie efectuate expertize și să fie audiate mai multe persoane. ''Restul informaţiilor nu le putem divulga. Organul de urmărire penală va iniţia anumite acţiuni despre care nu vă pot spune''
. 

Potrivit Codului Penal al Republicii Moldova, infracțiunea vizată se pedepsește cu amendă sau cu muncă neremunerată în folosul comunității de la 150 până la 200 de ore, sau cu pedeapsă privativă de libertate de până la doi ani. Premierul Chiril Gaburici a ajuns în vizorul poliției în urma unei investigații jurnalistice care a scos la iveală mai multe inexactități în CV-ul actualului șef al guvernului de la Chișinău. 
Impas în soluţionarea diferendului transnistrean 

Soluționarea diferendului transnistrean este în impas, iar politica pașilor mici, lansată de autoritățile de la Chișinău în 2011, a eșuat, se precizează într-un raport elaborat de Asociația pentru Politică Externă - una dintre principalele organizații neguvernamentale din Republica Moldova. Potrivit raportului prezentat la Chișinău, perspectivele reglementării transnistrene nu sunt  optimiste, în contextul în care formatul 5+2 (Chișinău, Tiraspol, OSCE, Rusia, Ucraina, plus UE și SUA) și-a demonstrat ineficienţa și în condițiile în care șansele privind reluarea negocierilor sunt ipotetice. În opinia directorului executiv al APE, Victor Chirilă, relansarea procesului de reglementare a conflictului transnistrean ar putea avea loc doar dacă vor exista anumite cesiuni din partea ambelor părți și dacă se va ajunge la un compromis privind statutul politic special al regiunii în componența Republicii Moldova. ''Considerăm că reglementarea transnistreană a ajuns în impas. Practic, obiectivul major al politicii paşilor mici nu a fost atins, şi mă refer aici la lansarea discuţiilor privind statutul special al regiunii transnistrene. Deocamdată, şansele ca discuţiile să fie reluate sunt ipotetice''
 a declarat Victor Chirilă. 

În același timp, expertul a susținut că Republica Moldova nu este deloc pregătită pentru a reintegra regiunea transnistreană, iar lansarea unor negocieri asupra statutului juridic special al regiunii este, în opinia sa, incertă și chiar riscantă, cu atât mai mult cu cât nici administrația de la Tiraspol nici autoritățile constituționale de la Chișinău nu manifestă interes real pentru astfel de negocieri. Victor Chirilă consideră că ar fi necesară elaborarea unei politici coerente de reintegrare pe termen mediu, dar și desfășurarea unei campanii naționale de informare despre viziunea privind soluționarea conflictului, în situația în care doar 1% din populația de pe malul drept al Nistrului consideră că reglementarea transnistreană ar trebui să fie prioritară pentru autorități. ''Autorităţile de pe ambele maluri trebuie să convină asupra unei viziuni unitare de reintegrare a ţării pe termen mediu şi lung, să elaboreze o campanie naţională de informare sistematică a societăţii despre viziunea Republicii Moldova de soluţionare a conflictului şi politica de reintegrare a regiunii transnistrene''
 a subliniat Victor Chirilă. Raportul, intitulat Reglementarea transnistreană în impas, a fost elaborat cu susținerea guvernului Suediei, prin intermediul Agenției Suedeze pentru Dezvoltare și Cooperare Internațională și a Ministerului danez al Afacerilor Externe

Tiraspolul vrea să înlăture Ucraina din reglementarea dosarului transnistrean
Şefa diplomaţiei transnistrene, Nina Stanski, a declarat că autorităţile de la Kiev se distanţeaza tot mai mult de statutul de mediator în reglementarea dosarului transnistrean, sugerând că Ucraina nu-şi mai găseşte locul în actualul format de negocieri. „Un şir de acţiuni din partea Ucrainei denotă un caracter neprietenos faţă de Tiraspol. Vorbim despre mărirea contingentului militar la graniţa noastră, impedimente de circulaţie pentru cetăţenii noştri cu paşapoarte ruseşti, dar şi de acţiunile de blocadă economică”
. 

Mesajul a fost transmis şi în cadrul unei întâlniri cu şeful Delegaţiei Uniunii Europene la Chişinău, Pirkka Tapiola şi cu şeful misiunii EUBAM, Francesco Bastagli. Nina Stanski le-a precizat celor doi oficiali europeni că de la începutul anului 2015 tranzitul de mărfuri din regiunea transnistreană prin Ucraina a scăzut de doua ori, fiind afectate peste 100 de companii locale. De asemenea, Nina Stanski a mai declarat că “schimburile comerciale între regiunea transnistreană şi Ucraina s-au diminuat cu 60%”
.  Pirkka Tapiola a afirmat că este la curent cu situaţia din regiune, exprimându-şi speranţa că  părţile vor reuşi să identifice soluţii reciproc avantajoase pentru depăşirea crizei.

Liderul de la Tiraspol, Evgheni Sevciuk, a încercat să transfere  responsabilitatea problemelor cu care se confruntă republica separatistă asupra Kievului, acuzat că ar fi cauza sărăciei din Transnistria.  Evgheni Sevciuk a afirmat în cadrul unei şendinţe cu responsabilii din mediul economic transnistrean, că “actiunile Kievului ar fi provocat pierderi considerabile bugetului regiunii, ceea ce ar fi pus administraţia în imposibilitatea de a plăti integral pensiile şi salariile populaţiei”. A subliniat că, prin înăsprirea regimului comercial, “Ucraina a contribuit la sărăcirea populaţiei”
 Transnistria, inclusiv a celor 80.000 de cetăţeni ucraineni din stânga Nistrului. 

Evgheni Sevciuk a declarat că efectele crizei economice se vor face resimtiţite pe tot parcursul anului 2015 - dar, la sfârşitul anului 2016, lucrurile vor reveni la normal. A subliniat că perioada cea mai dificilă va fi mai-septembrie 2015. „În general, în 2015, din cauza factorilor interni şi externi, bugetul nostru va pierde în jur de 100 de milioane de dolari”
. Liderul separatist a subliniat că ieşirea din criză ar putea fi amânată din cauza acţiunilor Kievului împotriva Tiraspolului, motivate politic. 

Tiraspolul pare deosebit de îngrijorat de decizia Kievului de a elimina, din 18 mai, punctele de control Cuciurgan şi Platonovo, de pe segmentul transnistrean al graniţei, din lista punctelor prin care pot trece mărfuri accizabile - tutun si alcool. Tiraspolul acuză Republica Moldova şi Ucraina de instituirea, în 2006, a unei blocade economice. Chişinăul şi Kievul resping acuzaţiile.
Reprezentanţii comitetului vamal din Tiraspol au prezentat o analiză care arată că exporturile au fost influenţate negativ de situaţia economică nefavorabilă de pe pieţele externe şi de războiul din Ucraina. Volumul comerţului regiunii transnistrene a scăzut cu 23% - respectiv, cu peste 133 milioane dolari faţă de perioada similară a anului trecut. 
Acţiunile militare din estul Ucrainei au făcut ca numeroase contracte de livrare către agenţi economici din Donetk şi Lugansk să rămână neonorate. În primul trimestru, comerţul regiunii transnistrene cu Ucraina s-a redus cu 54% - respectiv aproape 50 milioane dolari. Exporturile transnistrene au fost influenţate negativ, printre altele, de devalorizarea valutelor naţionale din Republica Moldova, Ucraina şi Federaţia Rusă. Potrivit datelor oficiale, bugetele din regiunea transnistreană au acumulat, de la începutul anului, venituri de 850 milioane ruble - cu 180 milioane ruble mai puţin faţă de perioada similară a anului trecut. Totodată, în timpul trimestru, cheltuielile necesare achitării pensiilor, indemnizaţiilor şi salariilor au depăşit 1.380.000.000 ruble. Din cauza crizei bugetare, de la 1 martie au fost reduse cu 30% pensiile şi salariile angajaţilor bugetari din Transnistria.

Negocieri reluate în format 5+2 

Reprezentanţii Chişinăului şi Tiraspolului au reluat, în ultima decadă a lunii aprilie, negocierile, în formatul clasic 5+2, pentru rezolvarea diferendului transnistrean. Reprezentanţii părţilor urmează să discute, în viitor, mai multe probleme exacte care ţin de relatiile bilaterale. Părtile au reiterat că amânarea  mai multor runde de negocieri nu presupune faptul că procesul negocierilor ar fi fost întrerupt. Vicepremierul pentru reintegrare, Victor Osipov, a declarat că nu ar fi fost de aşteotat ca la această reuniune să se ia decizii importante. Întâlnirea a avut, cu precădere, un caracter simbolic. Opinia este împărtăşită şi de analiştii politici. ”Această întâlnire este, într-un fel, un ambalaj al atmosferei pozitive care există, în ultimul timp, între Chişinău şi Tiraspol”. 

Pe de altă parte, expertul moldovean în problema transnistreană, Oazu Nantoi, a afirmat că, în cadrul formatului 5+2, nu se va ajunge la un compromis care să asigure reglementarea conflcitului transnsitrean. „Regimul din stânga Nistrului vrea să obţina nişte cedări din partea Chişinăului pentru a supravietui crizei financiar-economice şi presiunilor din partea Ucrainei, iar Chişinăul nu are o foaie de parcurs în baza căreia să se meargă spre reintregirea plenară a raioanelor de est ale Republicii Moldova”
. Formatul 5+2 include Chişinăul şi Tiraspolul - ca părţi implicate în conflict, Rusia, Ucraina şi OSCE - ca mediatori, şi Uniunea Europeană şi Statele Unite - ca observatori.
Fostul ministru pentru Reintegrare al Republicii Moldova, Eugen Carpov, a declarat că dosarul transnistrean poate înainta spre rezolvarea doar prin implicarea mai activă a meditorilor internaţionali. „Trebuie să crească rolul OSCE în calitatea lui de mediator, pentru că, în ultima perioadă, misiunea OSCE din Republica Moldova a fost supusă unor acţiuni de limitare a activităţii lor (…) de către reprezentanţii de la Tiraspol. Au fost impuse restricţii pentru circulaţia pe întregul teritoriul al Republicii Moldova pentru reprezentanţii OSCE. Au fost solicitate anumite coordonări pentru vizitele în regiunea transnistreană. Cred ca trebuie utilizat plenar şi rolul Uniunii Europene şi al Statelor Unite ale Americii în calitatea lor de observatori. Această calitate trebuie privită mult mai serios. Diferenţa, practic, dintre mediator şi observator nu există atunci când observatorii vin cu iniţiative şi cu propuneri care reprezintă un fundament pentru identificarea soluţiilor”
. Eugen Carpov a subliniat că procesul este “destul de greoi” din cauza unor decizii unilaterale luate de Tiraspol de-a lungul celor peste 23 de ani de la izbucnirea conflictului. 

Nelinişte la Tiraspol
Mai multe organizații civice din Transnistria, reunite la Tiraspol, au decis să se adreseze președintelui rus Vladimir Putin pentru a cere „protecţie în caz de ameninţare”. ”În numele societăţii civile, ne adresăm preşedintelui Rusiei, Vladimir Putin, ca, în cazul unor eventuale ameninţări la adresa Transnistriei, el, ca garant al păcii pe teritoriul transnistrean şi ca parte în procesul de negocieri, să ia toate măsurile posibile, şi politice, şi diplomatice, şi economice, şi, desigur, în caz de pericol, şi altele”
. Apelul, semnat de reprezentanții a 66 de organizații civice, survine în contextul în care Rada de la Kiev a denunțat acordurile cu Rusia privind tranzitarea teritoriului ucrainean de către trupele ruse staționate în regiunea transnistreană. 
În urma deciziei legislativului de la Kiev, “militarii ruşi au o singură posibilitate de a ajunge în mod legal în Transnistria - prin Chişinău”. Rusia are desfășurate, pe teritoriul Transnistriei, un contingent de forțe de menținere a păcii - un batalion de aproximativ 412 militari și unitatea militară N13962 (GOTR) compusă din două batalioane de aproximativ 1.000 de persoane. Militarii din cadrul GOTR “asigură în principal securitatea depozitelor de muniţii din Colbasna”
, rămase după prăbușirea Uniunii Sovietice. 
Moscova doreşte “integrarea regională” a Republicii Moldova, Transnistriei şi “regiunii Odesa”

Moscova intenţionează să atragă Republica Moldova, Transnistria şi “regiunea Odesa” pe „calea integrării regionale”. Declaraţia a fost făcută de  deputatul rus Serghei Gavrilov. Deputatul a confirmat faptul că „regiunea Odesa” nu este un mit. „Nu este un mit. Modelul „euroregiunii” se referă la integrarea unor teritorii aparte din diferite ţări cu teritorii din ţările vecine şi se aplică în Europa, de exemplu, în Franţa şi Germania”. 
Serghei Gavrilov a afirmat că moldovenii, spre deosebire de autorităţile de la Chişinău, doresc apropierea de Rusia. Deputatul rus, care este responsabil de relatiile Rusiei cu Legislativul de la Tiraspol, a susţinut că Transnistria “demonstrează rezistenţă şi suveranitate”. Totodată, a afirmat că Transnistria “are cu ce replica” la faptul că soldaţii moldoveni se antrenează cu militarii NATO. „Republica are cu ce răspunde. Nu trebuie să uităm că, pe lângă armata Transnistriei, pe teritoriul său se află şi (…) trupele militare de pacificatori ruşi”
. 

Expertul militar Dmitri Timchuk, membru al Parlamentului ucrainean, a declarat că Transnistria are rol de cal troian în privinţa siguranţei informaţionale a Ucrainei, cu precădere legat de regiunea Odesa. Această zonă se află în prima linie a ţintelor războiului informaţional purtat de Rusia în Ucraina, iar „produsul de informaţii de radio şi de televiziune provenind din regiunea transnistreană şi din Republica Moldova contrazice legislaţia ucraineană în majoritatea cazurilor”
. Un exemplu în acest sens este postul de televiziune RTR-Moldova, care include în pachetul său de difuzare în limba rusă canalul RTR-Planeta, interzis în Ucraina.  

POZIŢIONĂRI ŞI REPOZIŢIONĂRI ALE MARILOR CENTRI MONDIALI DE PUTERE ENERGETICĂ
Statele Unite, între a fi superputere pe piaţa energiei şi “mitul visului american” 

Posibilă superputere pe piaţa mondială a energiei
Cu şapte ani în urmă, Statele Unite erau dependente de petrolul din import. Până la sfârşitul acestui an, SUA intenţionează să „inunde” piaţa cu cantităţi uriaşe de gaz natural lichefiat, în încercarea de a domina piaţa mondială. Dacă intenţia se va transforma în realitate, Rusia ar pierde dominanţa, în acest sens, în Europa.  
Ernest Moniz, secretarul Departamentului de energie din SUA, a prezentat, plastic strategia Americii. „GPL-ul american va ajunge în valuri în restul lumii și livrările vor începe înainte de sfârşitul anului. In acest moment se construiesc patru terminale și sunt în așteptare multe altele. În 4-5 ani, SUA vor să fie un jucător de importanța Qatarului - cel mai mare producător de gaz petrolier lichefiat din lume”
.
Producătorii de gaze de șist au în vedere posibilitatea ca Statele Unite ale Americii să depășească Rusia ca exportator de gaz. Implicaţiile ar fi majore pentru Moscova, a cărei putere de negociere s-ar eroda. Prețul gazului petrolier lichefiat ar scădea, odată cu apariţia masivă a sursei alternative de energie.  Lituania a finalizat lucrările la terminalul Independence, care poate deveni hub energetic pentru statele baltice. În același timp, Polonia lucrează la propriul terminal, care va fi gata până la sfârșitul acestui an.
China încearcă, la rândul său, fracturarea hidraulică, dar nu poate produce cantități care să domine piaţa întrucât, în zonele de unde poate extrage rentabil, nu există suficient de multă apă. Rusia încearcă, dar nu are tehnologie și know-how. Potrivit Lukoil, costurile de producție sunt de patru ori mai mari în Rusia decât cele ale americanilor. În prezent, din 280 de sonde, americanii pot scoate cu o treime mai mult gaz decât scoteau în 2009 cu 1.200 de sonde. Marcellus, un zăcământ despre care se credea că este aproape epuizat, produce, acum, mai mult decât exportă Rusia prin Nord Stream și Yamal. 
În Statele Unite, gazul foarte ieftin produs local a generat sporirea investițiilor în industria petrochimică, a sticlei, a plasticului și a revigorat oțelăriile. În Europa, însă, gazul petrolier lichefiat va ajunge mult mai scump decât în Statele Unite, întrucât trebuie înghețat și transportat cu nave speciale. 
Mitul visului american
Jurnalistul Zeeshan Aleem a prezentat o serie de argumente inspirate de gândirea economică a lui Joseph Stiglitz, potrivit cărora „visul american” ar fi “de domeniul trecutului”
.  Zeeshan Aleem a pornit de la afirmaţia lui Joseph Stiglitz, „visul american este un mit”. Argumentele şi statisticile prezentate se regăsesc şi în noul volum al laureatului Premiului Nobel, The Great Divide. 

Jurnalistul american susţine că pentru alegerile preziedenţiale din 2016, candidaţii trebuie să stăpânească o retorică în care subiectul situaţiei economice din Statele Unite trebuie să fie bine argumentat. Cele şase argumente că „visul american” pare să fie mai mult „o fantezie” decât o realitate sunt: 

1.Numărul proprietarilor de case a scăzut în ultimii ani. 

2.Nivelul salariilor a stagnat sau chiar a înregistrat un uşor declin, singurii  care au fost în câştig fiind cei cu funcţii de prim plan. 

3.Meritocraţia e un mit. Nu întotdeauna o pregătire bună poate însemna şi ajungerea într-o funcţie bine remunerată. 

4.Statele Unite nu mai sunt un model în ceea ce priveşte susţinerea unei afaceri. Inegalitatea a crescut, iar mobilitatea socială funcţionează cu greu.

5.Şefii companiilor câştigă din ce în ce mai mult depărtându-se de salariul mediu al unui american. 

6.Taxele instituţiilor din întăţământul superior sunt mult mai mari faţă de acum 10-15 ani, tinerii fiind nevoiţi să se îndatoreze pentru a termina o facultate.
Obiectivul lui Putin: controlul resurselor şi coridoarelor energetice din Marea Neagră
Preşedintele rus Vladimir Putin “ştie exact ce vrea, iar principalele sale obiective nu sunt în estul Ucrainei, ci privesc controlul Mării Negre şi al resurselor şi coridoarelor energetice din această zonă”
. În timp ce în ultimul an atenţia lumii întregi s-a concentrat pe conflictul din estul Ucrainei, Rusia a acţionat pentru a dobândi ceva mult mai preţios decât Donbasul.

Anexarea peninsulei Crimeea a fost primul pas dintr-o strategie amplă, “având ca obiectiv final controlul asupra resurselor energetice transportate către Europa prin coridoarele din zona bazinului Mării Negre”
. În acest timp, manevrele economice ale Rusiei în zona Mării Negre au trecut în mare măsură neobservate. Un exemplu îl constituie decizia guvernului georgian de a accepta vânzarea către compania rusă Rosneft a 49% din acţiunile terminalului petrolier al portului Poti, de importanţă strategică. Decizia care favorizează interesele strategice ale Rusiei pare bizară în condiţiile în care guvernul de la Tbilisi condamnă, oficial, acţiunile Moscovei împotriva Ucrainei şi afirmă dorinţa de a integra Georgia în NATO şi UE, iar trupele ruse continuă să fie prezente în republicile separatiste Abhazia şi Osetia de Sud.

Afacerea care implică Rosneft nu priveşte doar Georgia, dar întregul Caucaz, întrucât controlul portului Poti presupune, automat, controlul unui întreg coridor energetic. “Portul georgian este doar un mic pas din strategia Rusiei, ce combină acţiuni care au ca obiectiv final obţinerea supremaţiei economice şi militare în bazinul Mării Negre”
.

Perspectiva se regăsească şi într-o declaraţie a generalului Philip Breedlove - comandantul suprem al forţelor aliate în Europa, SACEUR - care a atras atenţia asupra unei ample desfăşurări de rachete sol-aer şi sol-sol în Crimeea. “Aceste sisteme, cele sol-aer, a căror rază de acţiune acoperă circa jumătate din Marea Neagră, şi cele sol-sol, care pot lovi aproape orice punct din bazinul Mării Negre, au făcut din Crimeea o platformă majoră de proiectare a puterii în zonă”
. Potrivit USNI News, în Crimeea au fost amplasate inclusiv rachete balistice tactice Iskander, iar navele de recunoaştere ale flotei ruse sunt capabile să culeagă informaţii care permit ulterior lovirea ţintelor cu un grad înalt de precizie, astfel că orice ţară din bazinul Mării Negre şi orice navă din această zonă sunt acum acum potenţiale ţinte. 

Moneda naţională a Rusiei s-a apreciat în luna aprilie în raport cu dolarul american “în contextul stabilizării cotaţiilor petrolului şi al scăderii cererii pentru valută”
. Rubla a pierdut, în 2014, peste 50% din valoare, “atât din cauza scăderii abrupte a preţului petrolului pe pieţele internaţionale, cât şi pe fondul sancţiunilor economice externe”
. 

Important de  precizat, în context, este faptul că, la 1 aprilie 2015, Rusia a preluat preşedinţia BRICS (Brazilia, Rusia, India, China, Republica Sud-Africană), pentru o perioadă de un an. Rusia intenţionează să asigure “transformarea acestei asocieri într-un  mecanism de cooperare strategică în problemele-cheie ale politicii şi economiei mondiale” se precizează într-un comunicat al Ministerului de Externe de la Moscova. În acest sens, “se va preocupa de dezvoltarea fondului de stabilizare a rezervelor monetare şi a noii Bănci a BRICS”. Nouă instituţie “va finanţa proiecte în ţările emergente şi ţările fondatoare”. Banca proiectată, care va avea un capital de 100 miliarde dolari, urmează să funcţioneze de la sfârşitul anului 2015. “Multe alte state ale lumii manifestă interes şi vor să adere la Banca de dezvoltare a BRICS, prima care a fost creată fără participare occidentală”
 a declarat ambasadorul itinerant rus Vadim Lukov.
Statele membre BRICS însumează 26% din suprafaţa terestră şi 42% din populaţia globului. În 2013, ţările BRICS au reprezentat 16,1% din schimburile economice internaţionale, 10,8% din cheltuielile militare şi 40,2% din producţia mondială de energie. La începutul lunii iulie, Rusia va găzdui tradiţionalul summit anual al BRICS la Ufa, în Başkiria. 
Stratfor: Kazahstanul nu va putea evita instabilitatea

Potrivit unei analize Stratfor, Kazahstanul nu va putea evita instabilitatea în următorii ani. Pe lângă faptul că alegerile prezidenţiale din 26 aprilie nu au beneficiat de o competiţie politică reală, Economia naţională se află în impas. Preşedintele Nursultan Nazarbaev, reales în 26 aprilie, “se va chinui în anii ce urmează să rezolve toate problemele cu care se confruntă economia ţării”. Nursultan Nazarbaev, a fost reales,  pentru a cincea oară, cu 97,5% din voturi, în urma unui scrutin anticipat. Ceilalţi doi candidaţi, Abdelgazi Kusainov - independent, şi Turgun Sizdikov - Partidul Comuniştilor, au obţinut sub 1%, respectiv 2% din voturi.

Veniturile provenite din energie reprezintă, în general, aproximativ 25% din Produsul Intern Brut al Kazahstanului şi 60% din veniturile guvernamentale.  Scăderea preţului petrolului la nivel mondial a condus la deprecierea profitului net cu 67% a companiei de stat KazMunaiGas în 2014, comparativ cu anii precedenţi. Mai mult decât atât, producţia de petrol a ţării a scăzut în 2014 cu 1,2%, estimându-se să scadă, în continuare, în 2015. Urmare a scăderea veniturilor, guvernul Kazahstanului nu a putut executa planul bugetar pe anul 2015, fiind nevoit să reducă cheltuielile cu 10%. Până în prezent, reacţia populaţiei a fost reţinută, dar orice reduceri suplimentare de cheltuieli sau concedieri pot cauza tulburări sociale.

Economia naţională este strâns legată de Rusia, prin volume comerciale mari şi instituţii financiare comune. Produsele ruseşti care s-au ieftinit odată cu declinul rublei, au inundat piaţa Kazahstanului. În urma acestui dezechilibru economic, exporturile Kazahstanului în Rusia au scăzut cu 41,2% în luna ianuarie faţă de anul precedent. Banca centrală a Kazahstanului a devalorizat moneda naţională - tenge kazah - cu19% în februarie 2014, dar deprecierea rapidă a rublei la sfârşitul anului 2014  a forţat guvernul să cheltuie două sau trei miliarde de dolari pentru a sprijini moneda naţională. Bank of America Merrill Lynch se aşteaptă ca moneda naţională să se devalorizeze cu încă 30% în cursul acestui an. Nu sunt excluse tulburări sociale dacă situaţia va continua.

Sursele Stratfor din Kazahstan au precizat că un grup format dintre cei mai puternici oameni de afaceri din Kazahstan, condus de ginerele preşedintelui şi oligarhul local Timur Kulibaiev, fac presiuni pentru o devalorizare forţată a dolarului. O astfel de mutare ar ajuta întreprinderile din Kazahstan să concureze cu produsele provenite din Rusia. Există rapoarte care sugerează că golirea conturilor în dolari din Kazahstan a crescut cu 60% faţă de trimestrul trecut. Cu toate acestea, continuarea devalorizării ar putea afecta cetăţenii Kazahstanului. Fiind plătiţi în moneda naţională, nu în dolari, puterea lor de cumpărare s-ar eroda. “Pentru a îmbunătăţi situaţia economică şi pentru a preveni tulburări sociale, Nursultan Nazarbaiev va lucra intens pentru a pune în aplicare diverse reforme în vederea atragerii de investiţii occidentale, în special în sectorul energetic”
. Premierul Karim Massimov a efectuat  un turneu mondial în Europa, SUA şi Turcia, pentru a promova viitoarele investiţii în Kazahstan. 
Pentru a stimula investitorii, guvernul a introdus noi reforme având ca scop înlăturarea corupţiei şi garantarea unor reglementări coerente ale legislaţiei fiscale. În acelaşi timp, guvernul a anunţat un program care vizează promovarea monedei naţionale. Aceste reforme se confruntă cu provocări interne şi internaţionale importante. Preţurile mici la petrol ar putea descuraja companiile energetice occidentale să investească în Kazahstan. “Tranziţia politică iminentă ar putea umbri eforturile ţării de a portretiza un cadru stabil, pe termen lung, de reglementare pentru investitori”. Mai mult decât atât, anul trecut, declaraţiile contradictorii ale Băncii Centrale a Kazahstanului au erodat încrederea cetăţenilor în instituţie, şi “multe companii naţionale vor rezista tentaţiei de a converti veniturile lor din dolari în moneda naţională”.

În timp ce se confruntă cu o serie de provocări imediate, Nursultan Nazarbaiev  deschide calea unei tranziţii de putere în viitor. O propunere luată în calcul prevede mai multă putere pentru Parlament. Preşedintele Kazahstan a sugerat în ultimele luni că această schimbare ar putea începe după alegeri. “Sub un sistem parlamentar, diferite clanuri din Kazahstan şi-ar putea păstra portofoliile cheie şi ar putea împarţi puterea, evitându-se astfel conflictele între aceştia pe viitor. Nazarbaiev speră că trecerea la un sistem parlamentar ar reduce riscul unei lupte pentru putere când se va retrage”. Propunerea legată de sistemul parlamentar va întâmpina opoziţie, inevitabil. “Resursele ţării sunt în scădere, în timp ce concurenţa locală între clanurile este în creştere şi ar putea duce la luptele politice”. Nu există garanţii că elita politică va accepta regimul parlamentar după ce Nursultan Nazarbaiev nu va mai fi la putere. “În ciuda eforturilor lui Nazarbaiev, orice tranziţie de putere va risca tulburări sociale imediate şi o concurenţă între elite”.

Nursultan Nazarbaiev, în vârstă de 75 de ani, conduce Kazahstanul fără o opoziţie reală din perioada anterioară dobândirii independenţei, odată cu destrămarea Uniunii Sovietice în 1991. A promovat o serie de reforme şi, cu ajutorul resurselor de petrol şi gaze şi al investiţiilor străine de peste 200 de miliarde de dolari, a transformat Kazahstanul în a doua mare economie din fosta URSS. Acum, ar putea fi la ultimul mandat de preşedinte. “Cel mai probabil va sprijini economia ţării deschizând totodată calea pentru o schimbare politică. Nazarbaiev se va confrunta cu o opoziţie modestă pe termen scurt, dar reformele sale au potenţialul de a asigura Kazahstanului un viitor economic, politic şi social”
. Criticii lui Nursultan Nazarbaev susţin că şi-a păstrat puterea suprimând opoziţia, presa liberă şi schimbând ilegal Constituţia. 

Preşedintele rus Vladimir Putin a îndemnat la crearea unei uniuni monetare a aliaţilor din cadrul Uniunii Economice Eurasiatice - un mijloc, în opinia sa, de a reduce consecinţele negative ale crizei economice ruse pentru aceste ţări. ”Credem că a venit timpul să discutăm oportunităţile de a forma o uniune monetară” a afirmat liderul de la Kremlin., în cadrul unei întâlniri cu preşedinţii kazah şi belarus, la Astana. Uniunea Economică Eurasiatică include - în afară de Rusia - Belarus, Kazahstan şi Armenia. ”Dacă lucrăm mână în mână, va fi mai uşor să reacţionăm la ameninţările financiare şi economice exterioare şi să protejăm piaţa noastră comună” a adăugat Vladimir Putin. ”Uniunea noastră a fost confruntată cu încercări majore”
 a menţionat, la rândul, Nursultan Nazarbaev, înainte de a face apel la o cooperare mai strânsă.

Comisia Europeană: Gazprom a împiedicat libera concurenţă

Gigantul energetic rus Gazprom a fost acuzat de Uniunea Europeană că abuzează de poziţia sa dominantă în opt ţări est-europene. Comisia Europeana afirmat, după o anchetă de peste doi ani, că Gazprom, un furnizor vital de energie pentru Europa, a împiedicat libera concurenţă în regiune şi a practicat preţuri prea mari în cinci ţări. „Am ajuns la concluzia că Gazprom ar fi putut ridica bariere artificiale în calea fluxului de gaze din unele ţări central şi est-europene către altele, împiedicând concurenţa transfrontalieră” a declarat comisarul european pentru Concurenţă, Margrethe Vestager. Potrivit comisarului european, „menţinerea separării pieţelor naţionale a permis Gazprom să pretindă preţuri pe care, la această etapă, le considerăm incorecte”
. 

În replică, Gazprom a precizat într-o declaraţie că acuzaţiile sunt „neîntemeiate”, întrucât respectă legile internaţionale şi legile naţionale din ţările în care activează. Uniunea Europeana a intentat un proces de tip antitrust împotriva Gazprom, pe fondul tensionării relaţiilor între Bruxelles şi Moscova. 

Rusia va livra gaze Turciei, prin Turkish Stream, din 2016

Gazprom a anunţat că va începe livrările de gaz caăre Turcia, prin gazoductul Turkish Stream, începând cu decembrie 2016. “Am convenit ca gazoductul Turkish Stream să fie pus în funcţiune în decembrie 2016. Acest termen va sta la baza calendarului de lucrări al proiectului Turkish Stream”
 a precizat directorul Gazprom, Alexei Miller, într-un comunicat. Gazprom şi compania turcă Botas au semnat un memorandum privind construcţia unui gazoduct cu o capacitate anuală de 63 miliarde metri cubi, care va lega Rusia de Turcia via Marea Neagră. Având o lungime de aproximativ 1.000 de kilometri, gazoductul va asigura transportul a 47 miliarde metri cubi de gaze către un punct situat la frontiera între Turcia şi Grecia. Gazprom şi Botas au stabilit itinerariul tronsonului submarin al noului gazoduct. Tronsonul submarin va urma, pe o distanţă de 660 de kilometric, itinerariul prevăzut pentru gazoductul South Stream. Apoi, îşi va schimba direcţia pentru a parcurge 250 de kilometri către partea europeana a Turciei.  Gazoductul va ieşi din mare în apropierea satului Kiyikoy şi va ajunge la frontiera dintre Turcia şi Grecia în apropierea satului Ipsala. Partea terestră a gazoductului va avea o lungime de 180 kilometri.
Turcia este - după Germania - a doua piaţă de desfacere pentru Gazprom. În 2014, Gazprom a exportat în Turcia 27,4 miliarde metri cubi de gaze. Livrările sunt efectuate prin gazoductul submarin Blue Stream, care asigură 65% din necesarul de gaz al Turciei. Potrivit Rusiei, Turkish Stream va permite întărirea securităţii energetice a Europei. Declaraţia a fost făcută de ministrul rus de Externe, Serghei Lavrov, la finalul discuţiilor purtate, la Belgrad, cu omologul său sârb Ivica Dacic. “Dacă UE îşi va fundamenta poziţiile pe evaluări responsabile ale situaţiei, pe cointeresarea sa în asigurarea securităţii energetice europene, atunci Bruxelles-ul ar trebui să susţină aceste negocieri” cu privire la Turkish Stream “şi să contribuie la realizarea acestei idei. Nu impunem nimănui, nimic. Facem o propunere, în baza posibilităţilor pe care le avem şi în baza acordurilor pe care le-am încheiat deja cu Turcia” a precizat şeful diplomaţiei ruse, cu menţiunea că “există interes” pentru proiect “din partea Greciei, Macedoniei, Serbiei, Ungariei şi altor ţări din regiune”. Potrivit lui Serghei Lavrov, în prezent “cel mai important este să fie analizate aspectele practice din punct de vedere logistic, din punct de vedere al finanţării”. “Cu aceasta se ocupă, acum, reprezentanţii statelor corespunzătoare, cei care sunt responsabili pentru cooperarea energetică şi, mai concret, în domeniul gazului”
 a adaugat ministrul rus de Externe. 
UE a blocat înţelegerile energetice secretizate Rusia-Ungaria 

La începutul lunii martie, Parlamentul de la Budapesta a votat în favoarea secretizării, timp de 30 de ani, a acordului energetic încheiat între Ungaria si Rusia, presupunând modernizarea şi extinderea centralei nucleare de la Paks. Moscova urma să acorde Ungariei un împrumut de 10 miliarde euro pentru modernizarea centralei nuclare, operatiune efectuată de compania rusă Rosatom. Reprezentanţii Fidesz au afirmat că “modernizarea şi extinderea centralei de la Paks va asigura securitatea energetică, va determina scaderea preşurilor la electricitate şi va spori competitivitatea Ungariei”
. 

Bruxelles-ul a blocat acordul energetic dintre Moscova şi Budapesta, care prevedea construcţia a două reactoare nucleare în Ungaria, întrucât acesta presupunea importarea de combustibil exclusiv din Rusia, potrivit Financial Times. Comunitatea Europeana a Energiei Atomice (Euratom), care trebuie să avizeze toate contractele de alimentare cu combustibil, a decis să nu aprobe înţelegerea în forma propusă de Ungaria şi Rusia. Budapesta a facut apel împotriva deciziei Euratom, însă Comisia Europeana a menţinut hotărârea iniţială. Pentru a continua proiectul cu Rusia, Ungaria ar trebui fie să renegocieze termenii contractului în privinţa importului de combustibil, fie să acţioneze legal împotriva Comisiei Europene. Pe de altă parte, reprezentaţii Rosatom au precizat că acordul privind extinderea centralei nucleare de la Paks a fost convenit între Comisia Europeană şi Ungaria. Rosatom a subliniat că nu are nimic de adăugat la poziţia guvernului ungar, care a dezminţit informaţiile potrivit cărora UE blochează importurile de combustibil nuclear ale Ungariei. Purtătorul de cuvânt al guvernului ungar a declarat că afirmaţiile Financial Times sunt “false şi induc în eroare”. Pe de altă parte, a precizat că acest contract urmează să fie finalizat şi că va ţine cont de observaţiile Euratom. Partea ungară menţionat că “se lucrează la o soluţie” în vederea garantării aprovizionării în siguranţă cu combustibil nuclear, care să “permită şi ruşilor participarea la aprovizionare”
.
Bloomberg: Europa e mai atractivă pentru investiţii decât SUA

Europa a devenit cea mai atractivă destinaţie pentru investiţii, devansând Statele Unite pentru prima oară după 2009, potrivit unui sondaj realizat de Bloomberg în rândul investitorilor din sectorul financiar. Dintre cei intervievaţi în cercetarea Bloomberg Markets Global Poll, 35% au afirmat că zona euro va fi piaţa - sau una din două pieţe - care vor oferi investitorilor cele mai bune oportunităţi în următoarele 12 luni. Este pentru prima oară când Europa şi-a adjudecat prima poziţie în sondajul efectuat în rândul traderilor, analiştilor, managerilor şi directorilor generali clienţi ai Bloomberg, de când agenţia a lansat acest tip de cercetare în octombrie 2009. Statele Unite ale Americii, cu o cotă de 33%, au coborât pe locul al doilea, fiind pentru prima oară din noiembrie 2010 când nu se mai află pe primul loc. China, care în noiembrie 2010 se afla pe primul loc, este considerată una dintre cele mai neinteresante pieţe pentru investiţii.

Europa a urcat pe primul loc în pofida blocajului negocierilor dintre Grecia şi creditorii săi pentru reluarea programului de ajutor, care ar putea obliga ţara să părăsească zona euro. Aproximativ doi din cinci investitorii participanţi la sondaj au estimat că starea economiei zonei euro se îmbunătăţeşte. Investitorii europeni sunt mai optimişti decât cei din SUA şi Asia, aproape jumătate afirmând că economia zonei euro evoluează spre bine. Respondenţii consideră că Rusia, Brazilia şi China sunt pieţe care ar trebui să fie evitate în următoarele 12 luni. 
ÎNGRIJORĂRI EUROPENE - XENOFOBIE ŞI ANTISEMITISM
Xenofobie marcantă în Ungaria 

Tot mai mulți cetățeni ungari „manifestă sentimente xenofobe sau cel puţin de respingere faţă de străini”
 relevă datele unui sondaj realizat, anual, începând din 1992, de institutul local Tarki. Aproape jumătate dintre cei intervievați (46%) sunt pe deplin de acord cu ideea că nici unui solicitant de azil nu trebuie să i se permită să intre în Ungaria. Doar 9% dintre respondenți par să manifeste o atitudine prietenoasă față de străini, în timp ce 45% se arată dispuși să ia în considerare argumentele pro și contra acceptării unor cereri de azil. 
Istoricul acestui sondaj arată o creștere rapidă a sentimentelor xenofobe în primii trei ani începând din 1992, apoi unele oscilații în anii următori și o stabilizare a opiniilor de ansamblu în intervalul 2002-2011. În anul 2012 a fost observată o sporire a xenofobiei, care a rămas, de atunci, la niveluri ridicate, pentru ca, acum, să ajungă la recordul de 46% - care îl depășește pe cel de 43% înregistrat în 2001. Cea mai ridicată rată de respingere, de 94%, se manifestă împotriva arabilor. La mică distanță se înregistrează respingerea comunității rome, a chinezilor, africanilor și românilor. 

În cadrul sondajului a fost analizată și distribuția manifestării sentimentelor xenofobe în funcție de vârstă, nivel de educație, situație materială, opțiuni politice și localizarea geografică a celor chestionați. Astfel, raportat la medie, nivel de xenofobie este mai ridicat în rândul simpatizanților socialiștilor și ai formațiunii de extremă dreapta Jobbik, printre cei săraci și/sau șomeri, cei din categoria de vârstă 40-50 de ani și în rândul locuitorilor din partea de sud-vest a Ungariei. Cele mai reduse niveluri ale xenofobiei sunt înregistrate în rândul categoriilor educate ale populației - între 20%-35%, în funcție de calificare. 
Viktor Orban: Ungaria trebuie să reducă, prin lege, imigraţia

Ungaria are nevoie de o legislație care să stopeze valul de imigranți proveniți din țări sărace, chiar dacă ar încălca normele în vigoare ale Uniunii Europene, a declarat premierul ungar Viktor Orban. Bruxelles-ul ar trebui să permită statelor membre UE să-și stabilească propriile reguli cu privire la imigranți, a precizat şeful guvernului de la Budapesta, adăugând că, în general,  afluxul de imigranți nu a fost pozitiv pentru Europa. „Noi nu dorim să vedem imigranţi în Ungaria”. Dar, „dacă” alte state membre UE „doresc să primească imigranţi, o pot face. În acest caz, nu ar trebui să-i trimită înapoi aici sau prin intermediul nostru” a afirmat Viktor Orban. În plus, Budapesta ar trebui să ridice problema a ceea ce a numit „reguli de imigrare mult prea relaxate la nivel european”
 întrucât, în cadrul Uniunii Europene, Ungaria a primit cel mai mare număr de imigranți în raport cu populația, după Suedia. Imigranții care sosesc în Ungaria doresc în special să ajungă în țări mai bogate ale UE, însă este de așteptat ca Germania, Austria și alte state cu economii puternice să ia măsuri pentru a bloca un val tot mai mare de imigranți proveniți din țări sărace, a mai precizat Viktor Orban. 

Dezbatere națională din Ungaria privind imigrația va conduce, probabil, la o legislație care „ar putea irita Bruxelles-ul”, a adăugat premierul ungar. „Va exista o bătălie importantă, o luptă importantă” în privinţa legislației Viktor Orban a adăugat că UE, care „este bazată pe principii creştine”, are „responsabilitatea morală”
 de a ajuta țările sărace ai căror cetățeni încearcă să fugă de sărăcie în Europa. 
Guvernul de la Budapesta a anunțat că va consulta populația în legătură cu tratamentul pe care Ungaria trebuie să-l rezerve imigranților clandestini, al căror număr a explodat de un an. Aproximativ opt milioane de chestionare vor fi distribuite. Cifra care corespunde populației adulte a Ungariei, care are 10 milioane de locuitori, a afirmat purtătorul de cuvânt, Zoltan Kovacs. ''Îi vom întreba pe oameni dacă preferă ca imigranţii clandestini să fie plasaţi în centre sau dacă trebuie expulzaţi imediat'' a precizat. O altă întrebare se va referi la faptul dacă solicitanții de azil trebuie obligați să muncească pentru a-și acoperi cheltuielile de cazare. ''Răspunsurile le vor permite experţilor să propună amendamente la legislaţie'' a subliniat oficialul ungar. amendamentele vor fi totuși limitate de principiile legislației europene. 

După summit-ul european extraordinar privind imigrația, premierul ungar a calificat drept ''stupide'' reglementările europene în materie de imigrație, considerându-le prea tolerante. ''Ar fi de preferat ca statele membre să fie autorizate să decidă ele însele modul în care vor să stăvilească valurile de refugiaţi'
' a declarat Viktor Orban, criticat din cauza tendințelor sale autocratice. 

Potrivit Eurostat, Ungaria a devenit, anul trecut, a doua țară europeană - după Suedia - din punct de vedere al numărului de cereri de azil raportat la populația sa. Numărul a crescut de peste două ori în anul 2014, când au existat aproape 43.000 de cereri, respectiv de 3,5 ori mai mult decât media europeană, raportat la populație. Fenomenul s-a accelerat în ianuarie 2015, când au fost formulate 13.000 de noi cereri, majoritatea provenind de la imigranți kosovari, ale căror șanse de a obține statutul de refugiat sunt foarte slabe. 
Puternică derivă spre extrema dreapta 

În Ungaria, partidul Jobbik, de extremă dreapta, se apropie în sondaje la doar trei puncte procentuale de FIDESZ. Crimele împotriva romilor sunt privite cu indiferenţă. Unele publicaţii de dreapta din Ungaria şi-au manifestat, dur, atitudina negativă faţă de imigranţi „Niciodată nu am urât atât de mult străinii“
 

După publicarea studiului realizat de institutul Tarki, care releva un nivel fără precedent al xenofobiei, s-a încheiat procesul seriei de crime împotriva romilor, în Ungaria. Curtea de Apel de la Budapesta a confirmat sentinţa  pronunţată împotriva ucigaşilor în prima instanţă, în august 2013. Este vorba despre o crimă fără egal în istoria Ungariei postbelice: un grup de extremişti de dreapta a împuşcat în 2008-2009 şase romi aleşi aleatoriu, rănind alte 55 de persoane, majoritatea tot romi. În august 2013, trei dintre ei au fost condamnaţi la închisoare pe viaţă din prima instanţă, fără posibilitate de eliberare condiţionată, iar un complice a primit o pedeapsă cu închisoarea de 13 ani. Curtea de Apel a confirmat aceste sentinţe. 

 Procesul s-a confruntat cu un dezinteres major din partea opiniei publice şi mass-media. Sala de proces a fost aproape goală. “Interesul a fost modest şi redus“
 a declarat politicianul liberal József Gulyás, care, în 2009/2010 fusese membru al unei comisii parlamentare pentru crimele împotriva romilor şi care se ocupă, împreună cu un grup de activişti pentru drepturile omului, de familiile victimelor. Activistul pentru drepturile rromilor, Jenö Setét, a comentat finalul procesului. “Aceste crime nu au provocat mare empatie, e ca şi cum nici nu s-ar fi întâmplat”
. 

Diagnosticul pare a fi simptomatic pentru întreaga evoluţie politică din Ungaria, unde partidul de extremă dreapta, Jobbik, se situează la 28% în preferinţele populaţiei. Viktor Orban încearcă să oprească declinul propriului partid, FIDESZ, şi ascensiunea extremiştilor de la Jobbik, prin preluarea tematicii extremiste de dreapta. Unii politologi maghiari sunt de părere că, prin această strategie, Viktor Orban a consolidat extrema dreapta.

Viktor Orbam: „Problema pedepsei cu moartea trebuie repusă pe agendă în Ungaria”
Premierul ungar Viktor Orban a relansat, la sfârşitul lunii aprilie ,dezbaterea privind reintroducerea pedepsei cu moartea în țara sa, o măsură oficial interzisă de dreptul european, dar solicitată de opoziția de extremă dreapta. ''Problema pedepsei cu moartea trebuie să fie repusă pe agendă în Ungaria''
 a declarat Viktor  Orban. El a subliniat că legislația ungară - considerată una dintre cele mai represive din Europa, având pedepse de închisoare pe viață ce nu pot fi comutate - nu este suficient de descurajantă. Abolită în Ungaria în 1990, pedeapsa capitală nu poate fi reintrodusă, în virtutea Cartei Drepturilor Fundamentale a Uniunii Europene, organizație la care țara a aderat în 2004. Viktor Orban a fost constant criticat pentru tendințele autocratice după revenirea  la putere, în 2010. Anterior, fusese premier al Ungariei în perioada 1998-2002. 
În replică, Uniunea Europeană a amintit că pedeapsa cu moartea este interzisă pe teritoriul său. Dacă Ungaria reintroduce pedeapsa capitala, va fi declanșată o procedură care ar putea conduce la sancțiuni, precum suspendarea drepturilor de vot ale țării în Consiliul European, instanță de decizie a celor 28 de state membre ale UE, a declarat un oficial comunitar. „Abolirea pedepsei cu moartea este o condiţie necesară pentru aderarea la UE” a precizat purtătorul de cuvânt al Comisiei Europene. „Pentru Uniunea Europeană, pedeapsa cu moartea nu este un răspuns”
 a subliniat comisarul european Dimitris Avramopoulos, în fața Parlamentului European la Strasbourg. 

Eurodeparlamentarii le-au solicitat responsabililor UE să reacționeze la declarațiile lui Viktor Orban. „O astfel de măsură ar reprezenta o încălcare a legislaţiei europene, este o barbarie” a afirmat eurodeputatul austriac Jörg Leichtfried, care le-a cerut, totodată, principalilor reponsabili ai UE „să impună consecinţele” propunerii lui Viktor Orban, „inacceptabilă în Europa”. 
Președintele Comisiei Europene l-a avertizat pe premierul ungar Viktor Orban că va urma o „luptă” dacă acesta își menține intenția de a relansa dezbaterea privind pedeapsa cu moartea în țara sa, relatează AFP și Reuters. „Carta Drepturilor Fundamentale a Uniunii Europene interzice pedeapsa cu moartea. Viktor Orban ar trebui să spună imediat, clar, că nu aceasta este intenţia sa. Iar dacă aceasta este, totuşi, intenţia sa, va exista o luptă” a afirmat, ferm Jean-Claude Juncker. „Sunt un adversar hotărât al pedepsei cu moartea, din foarte multe motive”
 a punctat preşedintele Comisiei Europene. 
Partidul Popular European i-a dat un ultimatum premierului ungar Viktor Orban în problema pedepsei cu moartea, avertizându-l că, dacă va pregăti un proiect de lege în acest sens, FIDESZ, va fi exclus din grupul popularilor europeni. Secretarul general al PPE, Antonio Lopez-Isturiz, a declarat că pentru popularii europeni „există linii roșii foarte clare ce nu pot fi depăşite, printre acestea fiind şi pedeapsa cu moartea”. „PPE este un partid cu puternice convingeri umaniste, total incompatibile cu pedeapsa cu moartea”. „Vreau să fie foarte clar că numai pregătirea unei astfel de legislaţii în Ungaria va însemna excluderea imediată a Fidesz”
 partidul condus de Viktor Orban, din grupul popularilor europeni, unde formațiunea aflată la guvernare la Budapesta are 12 europarlamentari, a subliniat Antonio Lopez-Isturiz.  
Confruntat cu reacţia fermă a oficialilor europeni, Viktor Orban a transmis, prin purtătorul său de cuvânt, Janos Lazar, că Ungaria nu intenționează să introducă pedeapsa cu moartea, doar a lansat o dezbatere pe această temă. „Premierul nu intenţionează să introducă pedeapsa cu moartea. Există o dezbatere despre introducerea pedepsei cu moartea. Deci o dezbatere, nu e ca şi cum există un plan de a introduce pedeapsa cu moartea” a afirmat Janos Lazar. Purtătorul de cuvânt a menţionat că Viktor Orban i-a informat, în acest sens, pe președintele Parlamentului European, Martin Schulz, și pe oficialii PPE, precizând că „Ungaria va respecta normele Uniunii Europene”
. 

Merkel: Germania nu poate trage linie sub trecutul său nazist

Germania nu poate trage pur și simplu o linie sub trecutul său nazist și trebuie să rămână sensibilă la daunele pe care le-a provocat altor țări, inclusiv Greciei, a declarat cancelarul german Angela Merkel, înainte de împlinirea a 70 de ani de la sfârșitul celui de Al Doilea Război Mondial. „Nu putem trage o linie sub istorie” a afirmat Angela Merkel. „Putem vedea asta în dezbaterea Greciei şi în alte ţări europene. Noi, germanii avem o responsabilitate specială de a fi alerţi, sensibili şi cobştienţi în legătură cu ceea ce am făcut în perioada nazistă şi cu daunele provocate altor ţări. Am o sensibilitate enormă pentru aceasta”
 a subliniat Angela Merkel. 
La rândul său, ministrul german de Externe, Frank-Walter Steinmeier, a declarat  în cadrul unei sesiuni speciale a Parlamentului, că Germaniei îi revine responsabilitatea specială de a promova pacea în lume. „Tocmai de aceea noi, poate mai mult decât alţii, trebuie astăzi să ne asumăm responsabilitatea pentru menţinerea ordinii mondiale. O ordine care trebuie să asigure pacea”
 a precizat șeful diplomației germane.

Într-o altă ordine de idei, autorităţile din Germania au arestat patru persoane - trei bărbaţi şi o femeie, de naţionalitate germană - care formaseră o celulă teroristă de extremă-dreapta, numită Societatea de tip vechi. Cei patru „erau suspectaţi că plănuiau atacuri teroriste asupra moscheelor, musulmanilor salafiţi şi pensiunilor unde locuiesc solicitanţii de azil”
 a precizat, într-un comunicat, biroul procurorului federal. 
„În Germania există, încă, riscul de antisemitism”

Cu ocazia ceremoniilor de marcare a 70 de ani de la eliberarea lagărului de concentrare nazist de la Dachau, din apropiere de München, supraviețuitori ai Holocaustului și reprezentanți ai comunității evreiești au atras atenția asupra riscului reapariției rasismului și antisemitismului în Germania. "Când văd cum unii cetăţeni instigă la sentimente negative împotriva refugiaţilor sau cât de dispreţuitor se vorbește despre evrei, stau şi mă întreb despre cât de ancorată în mintea oamenilor este cu adevărat ideea măreaţă a demnităţii umane"
 a declarat Josef Schuster, președintele Consiliului Central al Evreilor din Germania, în prezența cancelarului german Angela Merkel. 
Președintele Comunității de la Lagărul Dachau, Max Mannheimer, și-a exprimat, de asemenea, îngrijorarea. "Din această comemorare istorică trebuie să apară şi conştiinţa responsabilităţii". Charlotte Knobloch, președinta Comunității Evreiești din München și Bavaria Superioară, a făcut apel la germani să nu tragă linie sub trecutul nazist. "Pledez ca poporul nostru de astăzi să nu considere istoria o povară, ci o oportunitate pentru o înţelegere mai profundă, o motivaţie pentru maturitate, adevăr şi umanitate"
. 
În cursul acestui an, care marchează șapte decenii de la sfârșitul regimului nazist, este pentru prima dată când cancelarul german Angela Merkel participă la o ceremonie într-un fost lagăr de concentrare. Este o ocazie pentru Angela Merkel, în calitate de reprezentant al guvernului german, și pentru puţinii martori încă în viață să se reunească în acest loc al memoriei. Germanii nu vor uita niciodată ororile comise de regimul nazist în lagărele morții, a declarat cancelarul Angela Merkel, în cadrul ceremoniei sobre de la Dachau - acum, memorial cu 800.000 de vizitatori anual. Într-un discurs emoționant susținut în fața a 120 de supraviețuitori din 20 de țări și a șase militari americani care au ajutat la eliberarea lagărului, Angela Merkel a afirmat că Dachau și alte lagăre ale morții, eliberate spre sfârșitul celui de Al Doilea Război Mondial, reprezintă amintiri eterne ale brutalității regimului nazist. "Aceste foste lagăre de concentrare s-au aflat în atenţia publică (...) odată cu marcarea a 70 de ani de la eliberarea lor unul după altul". "Au existat peste tot orori de neînţeles" a afirmat Angela Merkel. "Toate ne atrag atenţia să nu uităm, niciodată. Nu, nu vom uita niciodată. Nu vom uita, de dragul victimelor, de dragul nostru şi de dragul generaţiilor viitoare". 
Totodată, Angela Merkel a făcut apel "să nu închidem niciodată ochii" în fața antisemitismului. "Avem datoria să nu închidem niciodată ochii şi să nu ne acoperim niciodată urechile în faţa celor care îi insultă, ameninţă sau îi agresează pe cei ce se declară evrei sau care apără Israelul", a declarat cancelarul german, adăugând că iudaismul este "o parte a identităţii noastre"
. 
Regimul nazist a creat lagărul de la Dachau în martie 1933, la doar câteva săptămâni de la preluarea puterii de către Adolf Hitler, pentru a-și închide rivalii politici. A devenit prototipul pentru a rețea de lagăre în care au fost uciși șase milioane de evrei, precum și romi, ruși, polonezi și homosexuali. Peste 200.000 de persoane erau închise în lagăr la eliberarea acestuia de către armata americană, în 29 aprilie 1945. Imaginile filmate la Dachau, cu deținuți înfometați și mormane de cadavre, au fost printre primele pe care lumea le-a văzut despre Holocaust. "A fost un şoc teribil, dar nu vom uita niciodată bucuria voastră când ne-ați îmbrăţişat şi ne-aţi adus un steag american cusut de mână, pe care l-aţi ascuns pentru această ocazie. Naziştii nu v-au putut distruge sufletul " a afirmat fostul soldat american, Alan Lukens. Jean Samuel, luptător în Rezistența Franceză, a declarat că s-a simțit din nou om în ziua în care au venit americanii. "A fost cea mai frumoasă zi a vieţii mele. Coşmarul se încheiase, în sfârşit"
. 
Gauck: „Memoria exterminării evreilor nu ar trebui să pălească”

"Resentimentele de natură antisemită şi agresivitatea faţă de evrei, în unele părţi ale Europei, mă îngrijorează“ a declarat Joachim Gauck. Preşedintele Germaniei a făcut un apel la cetăţeni în sensul de a se opune oricărei forme de antisemitism şi rasism. “Dincolo de antisemitismul tradiţional, am observat un nou tip de antisemitism, venit din partea famiilor de imigranţi”. “Memoria persecutării şi exterminării evreilor, în timpul regimului nazist nu ar trebui să pălească niciodată”
 a subliniat Joachim Gauck.  

Preşedintele Israelului, Reuven Rivlin, a avertizat, la Berlin, asupra pasivităţii faţă de antisemitismul în creştere. “La nivel mondial, ne confruntăm cu o creştere a atitudinii anti-Israel şi anti-evrei”. În opinia lui Reuven Rivlin, în multe cazuri, o astfel de atitudine este provocată de extremişti, care vor să distrugă, implicit, democraţia şi libertatea. “Acesta ar trebui să fie un semnal de alarmă în întreaga lume liberă, dar mai ales în Europa, cu acel trecut nu tocmai îndepărat”
 a subliniat preşedintele Israelului.

Reuven Rivlin a adus un omagiu Germaniei, numind-o “o torţă a democraţiei în lume”. Preşedintele israelian a avertizat, în timpul unei ceremonii la memorialul „Peronul 17“ de la staţia de metrou Grunewald - loc din care erau îmbarcaţi evreii din Berlin în timpul celui de Al Doilea Război Mondial şi duşi în  lagărele de concentrare - asupra indiferenţei. Democraţia, în sine, „nu te face imun împotriva naţionalismului şi a fascismului”
, demnitatea umană trebuind apărată prin colaborare internaţională. 
Hollande: "ce e mai rău, încă se mai poate produce" 
François Hollande a afirmat că "încă se mai poate produce ce e mai rău", cât timp "rasismul şi antisemitismul există". Declarațiile au fost făcute de preşedintele Franţei la Struthof, lagăr de concentrare de pe teritoriul Franței situat în Alsacia - anexată, în epocă, de Germania nazistă. "Cunoaşterea istoriei nu ne apără de ce e mai rău. Ce e mai rău se produce întotdeauna şi doar cunoscându-l îl putem împiedica. Antisemitismul şi rasismul încă există şi, prin intermediul acestei ceremonii de la Struthof, trebuie să acţionăm pentru a-i proteja pe cei care încă mai pot fi victime"
 a afirmat François Hollande, în timp ce vizita lagărul de la Struthof, cu ocazia Zilei naționale a deportării. 
La Struthof se află "singura cameră de gazare, singurul lagăr de concentrare amplasat pe teritoriul Franţei (...) Ceea ce s-a întâmplat aici este o crimă atroce care s-a produs în Europa şi care a fost comisă de europeni"
 a amintit François Hollande, în prezența unor lideri europeni, printre care președinții Parlamentului European, Martin Schulz, și al Consiliului European, Donald Tusk.  
Struthof a fost primul lagăr de concentrare descoperit de aliați în timpul ofensivei lor în vestul Germaniei. Loc de detenție pentru 52.000 de persoane deportate - din care 22.000 au pierit, lagărul a fost eliberat la 23 noiembrie 1944, dar prizonierii fuseseră deja transferaţi, în mare parte, către lagărele de la Dachau și Auschwitz, situate la est. Camera de gazare era folosită, îndeosebi, pentru experimente medicale cu gaz de luptă asupra prizonierilor. În urma unor astfel de experimente, au murit 86 de evrei proveniți de la Auschwitz. 

Marea Britanie: imigraţia - tema campaniei electorale

Imigrația a fost subiectul care a animat campania electorală din marea Vritanie. Sub presiunea formațiunii antieuropene UKIP și a aripii eurosceptice din Partidul conservator, premierul David Cameron a afirmat că dorește să restrângă fluxul migrator prin măsuri precum diminuarea prestațiilor sociale de care pot beneficia imigranții. În anul 2014, soldul migrator net - diferența dintre sosirile și plecările imigranților - a fost de 298.000 de persoane, cel mai ridicat din anul 2005 și foarte departe de ținta de „câteva zeci de mii” promisă de conservatori în anul 2010. Deși studiile arată că imigranții aduc Marii Britanii venituri superioare costurilor pe care le generează, unele regiuni se simt depășite de afluxul străinilor, cu precădere la capitolul serviciilor publice. Drept urmare, atât conservatorii, cât și principalii lor adversari, laburiștii, au afirmat că intenționează să interzică accesul imigranților la prestațiile sociale - conservatorii, pentru o perioadă de patru ani, iar laburiștii, pentru doi ani. UKIP a cerut interzicerea completă a accesului în țară al imigranților necalificați timp de cinci ani și plafonarea la 50.000 pe an a numărului imigranților calificați. 
Nigel Farage a declarat că i-ar prefera pe imigranții din India și Australia celor din Estul Europei, în pofida afirmațiilor mai vechi că partidul său, UKIP, nu va încerca să-i discrimineze pe baza naționalității pe noii veniți în Marea Britanie. Liderul UKIP a afirmat că înclină către imigranții din țările despre care susține că au cultura cea mai asemănătoare cu a Marii Britanii. "Trebuie să mărturisesc că am o uşoară preferinţă. Cred, bineînţeles, că este mai probabil ca oamenii din India şi Australia să fie vorbitori de limbă engleză, să înţeleagă legile noastre şi să aibă o mai puternică legătură cu această ţară decât unele persoane care vin din ţări care nu şi-au revenit complet după perioada din spatele Cortinei de fier"
. 
În trecut, Nigel Farage afirma că este singurul lider de partid cu o politică "nediscriminatorie" în materie de imigrație și că UKIP nu va favoriza imigranții din UE față de cei din restul lumii. "Vreau de fapt să avem o politică a imigraţiei care să fie nediscriminatorie, pentru că, în prezent, facem discriminări în favoarea unor oameni din Polonia, România şi Bulgaria, indiferent cine sunt, şi  împotriva unor oameni din Noua Zeelandă, India, Canada sau din alte ţări. Priorităţile noastre sunt stabilite complet greşit. Nu ar trebui să facem discriminări pe bază de naţionalitate"
 declara Nigel Farage cu un an în urmă.  Liderul UKIP sugera, de asemenea, că partidul său a folosit, uneori, o retorică agresivă pe tema imigrației pentru a ieși în evidență. Legat de dorința sa de a opri mai mulți imigranți infectați cu HIV și cu cazier să vină în Marea Britanie, Nigel Farage a precizat că un asemenea limbaj este uneori necesar "pentru a trezi oamenii". 
Nigel Farage susține că, în prezent, UKIP "nu mai are nevoie să folosească argumente negative despre efectul pe care imigraţia l-a avut asupra şcolilor primare, asistenţei medicale sau a reducerii salariilor". Pe de altă parte, însă, a menționat impactul imigrației asupra serviciilor publice, afirmând, printre altele, că este o greșeală să fie finanțat tratamentul medical pentru imigranții cu HIV, când țara „nu-şi poate permite medicamente pentru o persoană de 80 de ani cu cancer la sân”
. 
Lukașenko: În Belarus, toţi evreii ar trebui „plasaţi sub control” 
După mesajul anual către națiune, prezentat în 29 aprilie în Parlament, când a subliniat că Belarus este „o insulă de stabilitate şi ordine”, președintele Aleksandr Lukașenko a declarat că toți evreii din Belarus ar trebui plasați „sub control”, criticându-l în termeni duri pe Iuri Ziser, proprietarul unuia dintre cei importanți furnizori de servicii de Internet din țară. Adresându-i-se lui Semion Șapiro, președintele Comitetului executiv regional Minsk, etnic evreu, Aleksandr Lukașenko a adus critici severe la adresa lui Ziser, proprietarul TUT.by: „Am fost informat că acest Ziser nu se poartă decent. Cât timp se mai poate lucra aşa? V-am rugat încă de acum un an ca toţi evreii din Belarus să fie plasaţi sub control! Nu putem în nici un fel normaliza un om?”
.   
Iuri Ziser și-a exprimat surprinderea în legătură cu acest atac la adresa evreilor. „Am fost surprins. Nu îmi pot imagina cum poți „să controlezi” toţi evreii. La urma urmei, ei nu reprezintă o organizaţie. În general, cum poţi controla o etnie? Sunt zeci de mii de evrei în Belarus”. „Noi, desigur, ascultăm punctele de vedere ale acestor persoane. Dar luăm deciziile în mod independent, pe baza politicii noastre editoriale”
 a afirmat președintele Comitetului executiv regional Minsk 
În trecut, Aleksandr Lukașenko a mai făcut declarații antisemite. În 2007, a făcut obiectul unor critici din partea Israelului după ce catalogase orașul Bobruisk din estul Belarus drept „o cocină”, cu sublinierea că această stare de degradare a orașului poate fi explicată prin faptul că „acolo trăiesc mulţi evrei”. 
Borisov: „doua milioane de imigranţi aşteaptă la graniţa cu Turcia” - unde Bulgaria a ridicat un gard de sârmă ghimpată

Mai puțin riscantă decât traversarea Mării Mediterane, calea terestră de acces către Uniunea Europeană este aleasă de un număr tot mai mare de imigranți clandestini. Bulgaria este considerată de aceștia principala poartă de intrare în Uniunea Europeană. În fața afluxului de refugiați care fug din zonele de conflict din Orientul Mijlociu, guvernul bulgar a ridicat, la sfârșitul anului 2013, la granița cu Turcia, un gard de sârmă ghimpată lung de 30 de kilometri și a sporit numărul patrulelor în zonă. Peste 40.000 de imigranți clandestini, majoritatea sirieni, au fost împiedicați, astfel, să pătrundă în Bulgaria anul trecut - față de  16.700, în anul anterior. Totuși, în primul trimestru al anului 2015, au reușit să ajungă pe teritoriul bulgar 3.200 de refugiați.
Executivul de la Sofia se teme că eforturile europene de a pune capăt dramei refugiaților care traversează Marea Mediterană riscă să sporească presiunea exercitată de imigranții clandestini la granițele Bulgariei. „Imediat ce frontierele maritime europene vor fi consolidate, presiunea imigranţilor se va muta pe frontierele terestre”
 a declarat premierul Boiko Borisov în marja summit-ului european convocat ca urmare a crizei generate de valul de refugiați ce sosesc în porturile italiene cu ajutorul unor ambarcațiuni a căror stare precară conduce la naufragii soldate cu numeroase victime. 
Trecerea frontierelor terestre presupune, de asemenea, numeroase pericole. Dincolo de certitudinea că vor fi trimiși înapoi dacă sunt surprinși de grăniceri, „refugiaţii riscă să se confrunte cu agresiuni fizice sau să nu facă faţă condiţiilor meteo aspre, cum s-a întâmplat cu doi sirieni care au murit de frig în Turcia după încercarea eşuată de a trece graniţa bulgară”
. Există și alte situaţii tragice, precum cazul celor 14 imigranți striviți de tren în Macedonia. 
Pentru refugiații ce găsesc o modalitate de a pătrunde în Bulgaria, această țară este doar o etapă a călătoriei, obiectivul lor fiind să ajungă în vestul Europei, încercând să treacă din nou fraudulos granița cu România sau Serbia. Un imigrant clandestin care a acceptat să vorbească, a afirmat că „în Serbia este suficient să mituieşti poliţiştii” cu aproximativ 300 de euro pentru a trece mai departe în Ungaria. Dar, chiar dacă ajung într-o țară din spațiul Schengen, „refugiaţii riscă să fie retrimişi în Bulgaria dacă sunt descoperiţi”
 a declarat șeful unei tabere de refugiați amenajată într-o fostă cazarmă a armatei bulgare aproape de frontiera cu Turcia. 
Guvernul de la Sofia intenționează ca, până la sfârșitul anului 2015, să prelungească gardul cu sârmă ghimpată de la granița cu Turcia cu 82 de kilometri, acoperind aproape întregul sector de frontieră bulgaro-turcă. „Aproximativ două milioane de imigranţi aşteaptă la graniţa turcă. Imaginaţi-vă că numai un milion ar reuşi să intre în Bulgaria”
 a afirmat premierul bulgar, Boiko Borisov. 
Autorii unui atentat anti-israelian comis în Bulgaria, pe lista suspecţilor de terorism a SUA

Statele Unite ale Americii i-au nominalizat și inclus pe lista neagră cu suspecți de terorism pe presupușii autori ai unui atac anti-israelian comis în iulie 2012 în Bulgaria și atribuit organizației șiite libaneze Hezbollah. Este vorba despre un australian și un canadian, de origine libaneză. Cei doi au fost identificați de guvernul bulgar sub numele de Meliad Ferah și Hassan el-Hajj Hassan, ca având legături cu aripa armată a mișcării islamiste șiite libaneze susținută de Iran. Departamentul de Stat american i-a considerat pe cei doi „terorişti internaţionali”, ceea ce poate avea drept consecință „îngheţarea potenţialelor active ale acestora din SUA şi interzicerea persoanelor fizice şi juridice de a avea schimburi comerciale cu aceştia”
, potrivit unui comunicat al Departamentului american de Stat. 
În 18 iulie 2012, cinci turiști israelieni au fost uciși pe aeroportul din Burgas, în Bulgaria, în urma exploziei unei bombe amplasate la bordul unui autobuz. Șoferul și cel care avea asupra sa geanta cu explozivul au fost, de asemenea, uciși în explozie. Doi ani mai târziu, poliția și justiția bulgare ajungeau la concluzia că individul care transporta bomba era un francez de origine libaneză, Mohamad Hassan el-Husseini. Cei doi presupuși complici ai săi vizați în prezent de diplomația americană au fost identificați de autoritățile de la Sofia. 
Potrivit Washington-ului, Meliad Ferah și Hassan el-Hajj Hassan se află, cel mai probabil, în Liban. Un al treilea bărbat, acuzat de apartenență la organizația șiită armată, Atris Hussein - suedez de origine libaneză - a fost, de asemenea, înscris pe lista cu suspecți de terorism a Departamentului american de Stat. Atris Hussein a fost condamnat în Thailanda pentru că ar fi plănuit comiterea de atentate în 2012. El a fost eliberat în septembrie anul trecut și, potrivit informaţiilor, s-a refugiat în Liban.  
Finlanda: euroscepticii, la guvernare

Alegerile legislative din Finlanda, desfăşurate în 19 aprilie, au fost câştigate de liberalii cu rădăcini agrariene conduşi de Juha Sipila, care au obţinut 49 de mandate parlamentare din totalul de 200, devenind principala forţă în Legislativul de la Helsinki. Pentru a forma o majoritate, Juha Sipila - care a câştigat alegerile cu promisiunea de a redresa economia finlandeză - s-a aliat cu partidele clasate pe locurile al doilea și al treilea în cadrul scrutinului. În coaliţia de centru-dreapta, care deţine 124 de mandate, au mai intrat Partidul Coaliţiei Naţionale - conservator, şi formaţiunea eurosceptică Adevaraţii Finlandezi. 

Pentru Adevărații Finlandezi - partid condus de Timo Soini şi format, inițial, pe ideea respingerii imigrației - aceasta este prima participare la guvernare. Programul partidului include, în continuare, atât de multe limitări ale imigraţiei, încât poate fi considerat anti-imigraţionist. Adevăraţii Finlandezi resping ideea susţinerii financiare a Greciei şi pledează cauza ieşirii acestei ţări din zona euro. Adevaratii Finlandezi au obţinut patru portofolii în noul Cabinet de la Helsinki: Externele, Justiţia, Apărarea, Sănătatea şi Afacerile Sociale. 
Jari Lindstrom, noul ministru al Justiţiei, se declarase, anterior, în favoarea pedepsei capitale. În acest sens a afirmat ca ar putea "avea în vedere" această pedeapsă în anumite circumstanţe, precizând "genul de situaţie în care persoanele cele mai apropiate şi mai dragi mie, de exemplu nepoţeii mei, ar fi victimele a ceva"
.  
  Timo Soini este noul şef al diplomaţiei finlandeze. Timo Soini a susţinut, constant, excluderea statului elen din zona euro, invocând lipsa de competitivitate economică. În opinia sa, nu este vorba despre o revendicare izolată în Finlanda, dar de o concepţie „împărtăşită de mulţi oameni, indiferent de culoarea opţiunilor lor politice”. Timo Soini s-a declarat convins că noul guvern de la Helsiniki se va arăta „extrem de reticent în a acorda Greciei fonduri ale contribuabililor, pentru a salva, în fond, nu atât grecii, cât  băncile franceze şi germane”. De asemenea, a afirmat că deşi nu se pune problema ieşirii Finlandei din Uniunea Europeană, comunitatea va trebui să se schimbe şi să se reformeze. „Vom rămâne un prieten critic al Europei”
 a precizat Timo Soini .  

VARIA

SUB PRESIUNEA STATULUI ISLAMIC, SIRIA SE POATE DIVIZA
Regimul sirian, slăbit de patru ani de război, este pe cale să se împace cu ideea unei divizări de facto a țării, limitându-și ambițiile la „Siria utilă", estimează personalități apropiate puterii de la Damasc, diplomați și analiști. Strategia este ilustrată de retragerea armatei din orașul Palmira după ofensiva lansată de jihadiștii din gruparea Statul Islamic. "Este de înţeles că armata siriană se repliază pentru a proteja marile aglomerări urbane unde se află o mare parte a populaţiei, inclusiv cei care au fugit din calea jihadiştilor din Statul Islamic şi din Frontul Al-Nosra", filiala siriană a rețelei teroriste Al-Qaida, a precizat Waddah Abed Rabbo, directorul cotidianului Al-Watan. În opinia sa, "nu mai este treaba armatei siriene să lupte singură împotriva terorismului". "Trebuie ca lumea să reflecteze dacă înfiinţarea a unui stat sau două teroriste este sau nu în favoarea sa"
 a afirmat, cu referire la proclamarea de către Statul Islamic a unui califat în Siria și în Irak și la intenția Frontului Al-Nosra de a crea un emirat islamic în nordul Siriei. 
De la începutul revoltei împotriva lui Bachar al-Assad, în 2011, teritoriile aflate sub controlul regimului s-au redus permanent. În prezent, regimul sirian  mai controlează doar 22% din teritoriu, potrivit Observatorului Sirian pentru Drepturile Omului, în teritoriile rămase sub control guvernamental fiind concentrată majoritatea populației. Geograful francez Fabrice Balanche estimează că 10%-15% din populație locuiește în teritoriile controlate de Statul Islamic, 20%-25% în teritoriile căzute sub controlul Frontului Al-Nosra și al aliaților săi, 5%-10% sub autoritatea milițiilor kurde și 50%-60% în regiunile controlate de guvern. "Divizarea Siriei este inevitabilă. Regimul vrea să controleze litoralul, cele două oraşe din centrul ţării, Hama și Homs, şi capitala Damasc", a declarat sub rezerva anonimatului un om politic sirian apropiat regimului. "Liniile roşii fixate de autorităţi sunt rutele Damasc-Beirut şi Damasc-Homs, precum şi litoralul cu oraşe precum Lattakia sau Tartus" a adaugat. Nordul, estul și sudul țării sunt controlate de rebeli și de jihadiști. După eșecul ultimei ofensive din februarie pentru a stopa aprovizionarea rebelilor la Alep, armata este în defensivă - exceptând orașul de coastă Qalamoun, la frontiera cu Libanul. "Armata siriană a devenit o gardă pretoriană având ca menire protejarea regimului" a afirmat un diplomat străin. "Responsabilii sirieni sunt îngrijoraţi, dar nu disperaţi, întrucât sunt convinşi că Iranul şi Rusia nu-i vor abandona"
. 
Experții estimează că schimbarea de strategie a fost inițiată de Teheran, care consideră că este mai bine să ai mai puține teritorii, dar să ții bine de ele. "Iranul a consiliat intens autorităţile siriene să accepte evidenţele şi să-şi schimbe strategia, protejând doar zonele strategice"
 a declarat Haytham Manna, un veteran al opoziției. Din perspectiva lui Aram Nerguizian, expert în probleme militare la Centrul de Studii Strategice și Internaționale din SUA, "regimul pare să fi acceptat ideea de a securiza şi de a apăra esenţialul, cu cei 175.000 de militari de care dispune, incluzând armata, miliţiile, Hezbollah şi combatanţii şiiţi afgani". "Nimic nu indică o apropiată prăbuşire a regimului, mai ales dacă îşi schimbă strategia. Chiar dacă pentru unii poate părea demoralizantă, o strategie mai puţin ofensivă va consolida liniile de aprovizionare şi va da o mai mare marjă de manevră conducerii sale"
.
Potrivit lui Thomas Pierret, expert în problemele Siriei "Pentru a supraviețui, regimul va trebui să-şi revizuiască în jos pretenţiile şi să se concentreze pe axa Damasc-Homs-litoral". "Din punct de vedere militar, regimul îşi păstrează mijloacele de a controla pe termen lung jumătatea sud-vestică a ţării, dar dacă înfrângerile vor continua, centrul ţării ar putea deveni vulnerabil"
. Conform informaţiilor furnizate de Observatorul Siriam al Drepturilor Omului, 68.000 de soldați au fost uciși de la începutul conflictului – totalul victimelor fiind de 220.000. Fabrice Balanche a precizat că "guvernul de la Damasc are de partea sa armata şi o parte a populaţiei. Ne îndreptăm către o divizare neoficială, pe linii ale frontului care nu sunt încă ferme"
. 
Statul Islamic a ocupat Palmira, cu cel mai celebru sit arheologic din Siria

Jihadiști ai grupării Al-Qaida și aliații lor, rebelii islamiști, au cucerit un spital din orașul Jisr al-Choughour situat în nord-vestul Siriei, unde 150 de soldați și familiile lor se aflau sub asediu de aproape o lună, a anunțat Observatorul Sirian pentru Drepturile Omului. „Frontul Al-Nosra şi rebelii islamişti şi-au impus în totalitate controlul asupra spitalului din Jisr al-Choughour. Zeci de soldaţi au fugit, alţii au fost ucişi în interiorul şi în afara clădirii, alţii au fost capturaţi”
 a declarat Rami Abdel Rahman, directorul Observatorului Sirian al Drepturilor Omului. Președintele sirian, Bachar al-Assad, promisese că va recuceri spitalul, pentru a-i salva pe „eroii” aflați sub asediu. Jisr al-Choughour a căzut la 25 aprilie sub controlul Al-Nosra, filiala siriană a Al-Qaida, și a aliaților rebeli, cu excepția spitalului, situat în sud. Provincia Idleb, unde se află Jisr al-Choughour, este controlată majoritar de gruparea insurgentă împotriva regimului Bashar al-Assad. Jihadiștii din gruparea Statul Islamic au preluat, de asemenea, controlul asupra punctului de frontieră irakian Al-Walid de la granița cu Siria după retragerea forțelor guvernamentale. Anterior, Statul Islamic ocupase postul de frontieră situat de partea siriană. 
Comunitatea internaţională a fost cuprinsă de îngrijorare după ce jihadiştii Statului Islamic au intrat în Palmira, unde se găseşte cel mai celebru sit arheologic din Siria, aflat în patrimoniul UNESCO. „După ce au evacuat civilii, forţele guvernamentale s-au retras din oraş, părăsind toate poziţiile deţinute atât în interiorul cât şi la periferia Palmirei”
.- respectiv informaţiile militare, aeroportul şi penitenciarul. „Luptătorii Statului Islamic se află peste tot în Palmira, inclusiv în proximitatea sit-ului arheologic” a precizat directorul OSDO. „Cucerirea Palmirei lasă câmp liber Statului Islamic într-un moment în care regimul Assad este ocupat cu confruntări armate cruciale din nord - Alep şi Idib, şi din sud - Deraa şi Damasc”
 a subliniat Matthew Henman, care coordonează Jane’s Terrorism and Insurgency Center. Şeful serviciului Antichităţi din Siria, Maamoun Abdoulkarim, a lansat un apel în sensul prezervării oraşului şi monumentelor sale. A solicitat armatei siriene, opoziţiei şi comunităţii internaţionale să interbină pentru salvarea situ-lui, cu precizarea că au fost puse la adăpost sute de statui. „Ne temem mai ales penru muzeu şi pentru şi penru marile monumente, care nu pot si deplasate”
.
Francezii susţin o intervenţie militară în Siria

Majoritatea francezilor susţin o intervenţie a armatei statului lor în Siria. Potrivit sondajului BVA, 55% dintre respondenţi doresc ca armata franceză să se implice activ în lupta împotriva Statului Islamic. Rezultatul este opus celui din august 2013, când Franţa era pregătită să lanseze operaţiuni militare împotriva regimului al-Assad. În epocă, 64% dintre francezi se opuneau unei intervenţii militare în Siria. În prezent, simpatizanţii Partidului Socialist (66%) şi cei ai Verzilor (65%) sunt fervenţi susţinători ai unei intervenţii militare a Franţei în Siria împotriva Statului Islamic. Simpatizanţii partidelor de centru şi de dreapta susţin, de asemenea, principiul acestei intervenţii - 60% dintre simpatizanţii UMP şi 55% dintre cei ai UDI. Adepţii Frontului Naţional sunt divizaţi - 48% pro, 47% contra - iar susţinătorii partidelor aflate la stânga PS se opun intervenţiei franceze în Siria.

Preşedintele francez François Hollande s-a pronunţat, după cucerirea oraşului Palmira de către Statul Islamic, în favoarea unei intervenţii militare în Siria împotriva jihadiştilor. „Trebuie să acţionăm deoarece monumente înscrise în Patrimoniul Mondial sunt în pericol”
 a avertizat preşedintele francez. 
La rândul său, lordul Dannatt, fost comandant al armatei britanice, a cerut guvernului de la Londra să ia în considerare posibilitatea de a trimite trupe împotriva grupării Statul Islamic. În opinia sa, “atacurile aeriene ale coaliţiei internaţionale nu au reuşit să împiedice avansul organizaţiei extremiste”. El a cerut Parlamentului să ia în discuţie “desfăşurarea a 5.000 de infanterişti”
.
Directorul general al UNESCO, Irina Bakova a lansat un apel pentru incetarea ostilităţilor, cu scopul de a salva unul dintre cele mai semnificative sit-uri din Evul Mediu. “Lansez un apel către comunitatea internaţională pentru a face tot ce-I stă în putinţă în vederea protejării populaţiei civile şi salvării patromoniului cultural unic de la Palmira” - a precizat, intr-un comunicat. “Este imperativ necesar ca toate părţile implicate să respecte obligaţiile internaţionale pentru protejarea patromoniului cultural pe perioada conflictului, evitându-se transformarea lui în ţintă directă sau utilizarea în scopuri militare”
. 

CONFLICTUL ÎNGHEŢAT DIN ESTUL REPUBLICII MOLDOVA AR PUTEA REDEVENI FIERBINTE
Oficiali de la Moscova şi Tiraspol au avertizat că există riscul reizbucnirii conflictului în estul Republicii Moldova, după ce Parlamentul ucrainean a anulat dreptul de tranzit pentru trupele ruse staţionate în Transnistria. Parlamentul ucrainean a aprobat anularea a cinci acorduri de securitate cu Moscova, inclusiv unul care permitea ruşilor să transporte personal militar spre regiunea transnistreană, unde dispune de o forţă de menţinere a păcii. Anularea dreptului de tranzit pentru aceste trupe generează o problemă logistică pentru Rusia. 
"Transnistria este acum o cetate ocupată, iar în estul Moldovei ar putea reizbucni un război" a afirmat deputatul rus Leonid Kalaşnikov. "Cu această denunţare, Ucraina nu doar că tulbură relaţiile militare cu Rusia, pe care şi aşa nu le are, dar provoacă încă un război. Dar puţini înţeleg asta. Ce se va întâmpla cu voluntarii ruşi care acum se află acolo? Unde să plece ei? Să zboare nu pot, pentru că nu au coridor aerian, iar pe cale terestră nu pot trece". Leonid Kalaşnikov a insistat asupra “sugrumării” Transnistriei. "Dintr-o parte e Republica Moldova, care a încheiat un Acord de Asociere cu UE, iar din alta e Ucraina care, de asemenea, a semnat un astfel de Acord. Mai mult, Moldova sugrumă economic Transnistria. Nu a inclus nici o întreprindere din Transnistria în lista celor care fac schimb cu Uniunea Europeană. Şi Ucraina procedează la fel, iar acum şi prin mijloace militare"
.
La rândul său, şeful Comitetului pentru Apărare din Duma de Stat a Rusiei, Vladimir Kamoedov, a declarat că "Rusia nu va renunţa nici la Transnistria, nici la Republica Moldova" cu precizarea că, deocamdată, nu ştie "cum îşi va întreţine în continuare militarii din regiunea transnistreană". "Dacă e să privim pe hartă, o să vedem că nu putem evita realitatea geografică, mai ales dacă teritoriul este închis atât pe calea aeriană, cât şi pe cea terestră", a menţionat Kamoedov. "După cum se prezintă situaţia, trebuie să ne gândim şi să găsim o soluţie"
. A adăugat că, deocamdată, Rusia nu va lua măsuri de retorsiune. 

Liderul separatist de la Tiraspol, Evgheni Sevciuk, a avertizat că "pericolul izbucnirii tensiunilor a crescut semnificativ" după ce Kievul a denunţat Acordul ruso-ucrainean din 1995. Evgheni Sevciuk a precizat că autorităţile ucrainene ar încerca să destabilizeze situaţia în stânga Nistrului, "iar consecinţele ar putea fi grave în contextul conflictului armat din Ucraina". Ministrul transnistrean de externe, Nina Ştanski, a apreciat la rândul său că decizia Parlamentului ucrainean "subminează pacea în regiune şi generează discuţii referitor la rolul Ucrainei în cadrul negocierilor privind soluţionarea conflictului transnistrean"
. 

Liderul socialiştilor pro-ruşi de la Chişinău, deputatul Igor Dodon, a susţinut menţinerea militarilor ruşi în Transnistria "până la soluţionarea definitivă a diferendului transnistrean". "Ei îşi îndeplinesc atribuţiile în conformitate cu acordurile semnate la începutul anilor 1990 şi până la soluţionarea politică a acestui conflict pacificatorii ruşi trebuie să rămână aici"
. În opinia sa, soluţia politică a conflictului transnistrean este federalizarea Republicii Moldova.

Generalul Iuri Iakubova, coordonatorul Direcţiei inspectorilor generali din cadrul Ministerului rus al Apărării, a declarat că "aprovizionarea contingentului rus de pacificare din Transnistria se va face în orice condiţii", întrucât Moscova nu va permite ca militarii ruşi din regiunea separatistă moldoveană "să îndure foamea". Acum, când Ucraina a întrerupt toate acordurile cu Rusia în domeniul cooperării tehnice şi militare, inclusiv tranzitarea transporturilor prin teritoriul ucrainean, “Ministerului Apărării nu-i rămâne decât să-şi aprovizioneze formaţiunile cu toate cele necesare apelând la aviaţia militară de transport. Noi nu vom permite ca pacificatorii ruşi să îndure foamea"
. 

Generalul a mai afirmat că interdicţia de tranzitare prin Ucraina a transporturilor destinate Grupului Operativ de Trupe Ruse (GOTR) din Transnistria ar putea duce la tensionarea situaţiei în regiune. Grupul Operativ de Trupe Ruseşti din Transnistria, format din aproximativ 1.400 de militari, a fost constituit în urmă cu 20 de ani prin reorganizarea fostei Armate a 14-a. Staţionarea militarilor ruşi în Transnistria contravine Constituţiei Republicii Moldova şi angajamentelor internaţionale asumate de Rusia. În zonă mai sunt dislocaţi alţi 400 de militari, ruşi în cadrul trupelor de menţinere a păcii.

"Occidentul trebuie să revină la politica de disuasiune"

Europa trebuie să fie pregătită de război cu Rusia, care continuă o politică externă "agresivă" având ca ţinte viitoare "ţările baltice şi Transnistria", au afirmat membri ai Parlamentului European. "Rusia a devenit un adversar al Uniunii Europene, iar următoarele ţinte vor fi ţările baltice", a declarat eurodeputatul eston Tunne Kelam.

"Trebuie să arătăm clar că suntem pregătiţi de război" - aceasta fiind unica metodă de disuasiune, a afirmat Roland Freudenstein, directorul Centrului pentru Studii Europene Martens, acuzând Rusia că pune sub semnul întrebării valorile europene. "Occidentul trebuie să revină la politica de disuasiune" a subliniat Roland Freudenstein, cu menţiunea că acest concept trebuie să includă disuasiunea nucleară. "Preşedintele Vladimir Putin vrea să distrugă, cel puţin moral şi politic, cele două mari organizaţii euroatlantice: Uniunea Europeană şi NATO" a apreciat Roland Freudenstein.  

Datorită situației sale geografice, Transnistria reprezintă o miză importantă pentru Rusia, care este determinată să oprească expansiunea Uniunii Europene și NATO în țările fostei URSS. Potrivit lui Kamil Calus, cercetător la Centrul de Studii Estice din Varșovia: „Moscova nu intenţionează să susţină independenţa Transnistriei, nici incorporarea sa în Federaţia Rusă. Din contra, Rusia vrea ca ea să rămână într-o Moldovă federală. Ideea este de a folosi Transnistria pentru a-şi menţine poziţia în Moldova în intenţia de a domina întreaga ţară şi de a o împiedica să se orienteze spre Occident”
. 
LIDERUL NORD-COREEAN, “UN MONARH SOCIALIST” CARE “CONDUCE O NAŢIUNE MILITARIZATĂ”
“Dacă vrem să înţelegem Coreea de Nord, trebuie să înţelegem sistemul” a precizat, într-o analiză destinată regimului de la Phenian, profesorul Han S. Park, directorul Departamentului de Afaceri Internaţionale de la Universitatea din Georgia. Concluziile sunt doar aparent surprinzătoare. ”Coreea de Nord este un regat. Liderul nu este ales, acesta este dat. Coreea de Nord nu este condusă de Kim Jong-un ci de partid”, ai cărui lideri influenţi iau majoritatea deciziilor.  Kim Jong-un este descris ca fiind “un monarh socialist”, care “conduce o naţiune militarizată cu o istorie lungă de dinastii”. 

Kim Jong-un şi-a edificat o imagine de ”lider al poporului”, construind parcuri acvatice, spitale şi orfelinate în capitala ţării, Phenian. Însă, realitatea profundă este total diferită. Profesorul Han S. Park a precizat că aproximativ jumătate dintre nord-coreeni suferă de foame. În pofida numeroaselor imagini de propagandă, poporul nord-coreean cunoaşte foarte puţine detalii despre liderul Kim Jong-un. Oamenii nu ştiu că acesta a studiat câţiva ani în străinătate, nu ştiu numele fraţilor lui sau faptul că are un copil. Chiar şi vârsta liderului nord-coreean este un mister. Însă “dinastia continuă să promoveze o imagine de putere absolută, cerând poporului devotament necondiţionat”
. 
“Legea” privind pedeapsa cu moarte “este aplicată arbitrar”
După ce şeful armatei din Coreea de Nord a fost executat cu un tun antiaerian pentru a fi adormit în timpul unei întâlniri la care era prezent şi liderul Kim Jong-un, au ieşit la iveală infracţiunile pedepsite cu moartea în această ţară. Nord-coreenii pot fi executaţi, deseori fără proces, pentru mai mult de 20 de infracţiuni - multe, ambigue. ”Vina prin asociere” este aplicată nu doar pentru indivizii consideraţi ”inamici ai statului”, dar şi familiilor acestora, ci şi pentru “până la trei generaţii”. Potrivit Federaţiei Internaţionale pentru Drepturile Omului, mii de execuţii au avut loc în Coreea de Nord începând cu 1950, cel mai mare număr fiind între 1990 şi 2000. Sokeel Park, director de strategie şi cercetare în cadrul ONG-ului Liberty din Coreea de Nord, a declarat că există o diferenţă mare între ceea ce este scris în legi şi ceea ce se întâmplă de fapt în ţară. ”Se pare că legea este aplicată într-un mod mai corupt şi mai arbitrar decât în orice altă ţară din lume. Ambiguitatea este regula, mai ales când este vorba despre membri ai elitei conducătoare”
.
Infracţiunile pedepsite cu moartea sunt împărţite în două categorii. Cel puţin nouă dintre acestea - printre care răpirea, însuşirea de proprietăţi ale statului şi furtul de proprietăţi ale statului - au ca sentinţă clară execuţia. Pedepsele pentru falsificarea banilor, vânzarea ilicită a resurselor statului şi evadare din închisoare sunt discreţionare. Infracţiunile pedepsite cu moartea în Coreea de Nord sunt: complot împotriva suveranităţi statului (pedepasă discreţionară); terorism (pedeapsă discreţionară); trădare (pedepasă discreţionară); distrugere (pedeapsă discreţionară); crimă premeditată (pedeapsă discreţionară); necredinţă faţă de popor (pedeapsă discreţionară);  crimă extrem de gravă de distrugere deliberată a resurselor rezervate pentru luptă sau facilităţi militare (pedeapsă obligatorie); crimă extrem de gravă de însuşire a proprietăţii statului (pedeapsă obligatorie); crimă extrem de gravă de distrugere a proprietăţii statului (pedeapsă obligatorie); crimă extrem de gravă de falsificare de bani (pedeapsă obligatorie); crimă extrem de gravă de furt şi introducere de bijuterii şi metal colorat pe piaţa neagră (pedeapsă obligatorie); vânzarea ilicită a resurselor statului (pedeapsă discreţionară); crimă extrem de gravă de furt şi introducere de narcotice pe piaţa neagră (obligatorie); act extrem de grav de delincvenţă (pedeapsă discreţionară); afaceri ilegale (pedeapsă discreţionară); crimă extrem de gravă de provocare de răni în mod deliberat (pedeapsă discreţionară); crimă extrem de gravă de răpire (pedeapsă obligatorie); crimă extrem de gravă de viol (pedeapsă discreţionară); crimă extrem de gravă de furt de proprietate privată (pedeapsă obligatorie); crimă extrem de gravă de evadare din închisoare (pedeapsă discreţionară); crime care se pot pedepsi cu muncă pe viaţă sau moartea în circumstanţe excepţionale (pedeapsă discreţionară); divulgarea de informaţii clasificate prin intermediul telefonului mobil (pluton de execuţie).

Kim Jong-un “a ordonat executarea a 15 persoane” până la sfârşitul lunii aprilie a acestui an, “inclusiv a unor oficiali de rang înalt suspectaţi de trădare”, potrivit serviciilor de informaţii sud-coreene. Execuţiile “au fost efectuate prin împuşcare, pentru presupuse acuzaţii de spionaj”. Printre cei executaţi se numără doi secretari de stat care ceruseră modificarea unor politici ale preşedintelui Kim Jong-Un şi patru membri ai unei orchestre. 

"Politica internă nord-coreeană este foarte volatilă în prezent. Pe plan intern, Kim Jong-un nu pare să fie respectat la nivelul central şi de mijloc al conducerii nord-coreene", a declarat Michael Madden, expert în politica nord-coreeană. "Nu există un pericol clar sau actual pentru conducerea lui Kim Jong-un sau stabilitatea Coreei de Nord, dar dacă toate acestea vor continua, va trebui să ne gândim serios la un plan de urgenţă pentru Peninsula Coreeană"
.

Şeful armatei, executat cu un tun, într-un poligon de tragere

Agenţia de informaţii de la Seul (NIS) le-a transmis parlamentarilor sud-coreeni că şeful armatei nord-coreene, Hyon Yong Chol, a fost executat în baza unor acuzaţii de trădare, “fiind pus în faţa unui tun antiaerian într-un poligon de tragere, la numai 30 de metri distanţă de armă”
, la baza militară Kanggon, situată la 22 de kilometri nord de Phenian. Fostul şef al armatei, în vârstă de 66 de ani, a fost executat pentru a nu i se fi supus lui Kim Jong-un şi pentru a fi adormit în timpul unei întâlniri la care era prezent şi liderul nord-coreean. Execuţia este parte a seriei de epurări la nivel înalt care au început după ce Kim Jong-un a preluat conducerea ţării, în 2011. Hyon Yong Chol, care a vorbit ultima oară public la o conferinţă pe teme de securitate la Moscova, în aprilie, “s-ar fi plâns de Kim Jong-un şi nu i-ar fi urmat ordinele de câteva ori. El a fost arestat în aprilie şi executat trei zile mai târziu, fără proceduri legale”
.  
Kim Jong-Un a ordonat uciderea unor membri ai familiei sale
Liderul de la Phenian, Kim Jong-un a ordonat otrăvirea mătuşii sale, Kim Kyong-hui, după ce aceasta s-a plans că soţul ei - presupusul număr doi în conducerea ţării, Jang Song Thaek - a fost ucis cu peste un an în urmă. "Kim Jong-un a ordonat ca mătuşa lui, Kim Kyong-hui, să fie ucisă. Doar echipa sa de gărzi de corp, Unitatea 974, a ştiut acest lucru - acum, oficialii de rang înalt ştiu şi ei că a fost otrăvită"
. 

Unchiul liderului nord-coreean Kim Jong-un a fost executat la scurt timp după ce a fost condamnat la moarte de către un tribunal militar special, a anunţat, în epocă, agenţia oficială de presă nord-coreeană KCNA, care l-a numit "trădător". Execuţia a fost confirmată oficial pentru comiterea de "acte criminale" şi conducerea "unei facţiuni contrarevoluţionare". El a fost găsit vionvat de o "crimă atât de hidoasă precum cea de a încerca destabilizarea statului prin tot felul de intrigi şi metode josnice cu o ambiţie frenetică de a profita de puterea supremă a partidului nostru şi a statului nostru"
.  

Jang Song Thaek şi soţia lui aveau ca misiune să îl ghideze pe tânărul lider în primii ani de conducere a ţării după moartea fostului lider, Kim Jong-il. "Jang nu a fost executat public, ci într-o cameră secretă subterană". Kim Jong-un l-a numit public pe unchiul său un "gunoi", afirmând că lucrează împotriva guvernului său şi încearcă să răstoarne regimul. Liderul nord-coreean Kim Jong-Un a ordonat execuţia întregii familii a unchiului său, inclusiv copiii acestuia. "Execuţii extinse au fost duse la îndeplinire faţă de rudele lui Jang Song-thaek. Toate rudele lui Jang au fost ucise, inclusiv copiii"
. 
Printre rudele executate se numără sora lui Jang, Jang Kye-sun, soţul ei, ambasadorul în Cuba Jon Yong-jin, şi ambasadorul în Malaezia Jang Yong-chol, un nepot al lui Jang, precum şi cei doi fii ai acestuia. “Toţi au fost chemaţi în Phenian şi executaţi. Fiii, fiicele şi chiar nepoţii a doi fraţi ai lui Jang ar fi fost executaţi. Nu este clar dacă soţia lui Jang, sora mai mică a tatălul lui Kim, se află printre cei ucişi”
.

Cooperare consolidată Phenian-Teheran în domeniul nuclear
Consiliul Naţional al Rezistenţei Iraniene (CNRI), cu sediul la Paris, a dezvăluit că şapte reprezentanţi ai Ministerului nord-coreean al Apărării s-au aflat în Iran în ultima săptămână a lunii aprilie. Delegaţia nord-coreeană a vizitat în secret Complexul Imamul Khomenei, o instalaţie aflată sub controlul Ministerului Apărării, situată la est de Teheran. "Printre delegaţi s-au aflat experţi în domeniul nuclear, experţi în foacoase nucleare şi experţi în diverse elemente ale rachetelor balistice, inclusiv sisteme de ghidaj"
. Delegaţia s-a întâlnit cu reprezentanţi ai Centrului pentru Cercetare şi Proiectare de Tehnologie Aerospaţială Nouă, o unitate de cercetare şi planificare din cadrul centrului pentru înarmare nucleară cunoscut sub numele de Organizaţia de Inovare Defensivă şi Cercetare (SPND), vizată de sancţiuni impuse de Statele Unite. A fost a treia vizită efectuată de nord-coreeni în Iran de la începutul anului, iar o delegaţie formată din nouă membri urmează să revină în luna iunie. 

Iranul şi şase mari puteri încearcă să ajungă, până în 30 iunie, la un acord definitiv asupra controversatului program nuclear iranian, însă există în continuare probleme cu privire la măsurile de monitorizare şi verificare menite să asigure că Teheranul nu continuă un program clandestin de înarmare nucleară.  Grupul de experţi ONU care monitorizează respectarea sancţiunilor impuse Coreei de Nord a raportat în trecut că Phenianul şi Teheranul fac frecvent schimb de tehnologie în domeniul rachetelor balistice, încălcând sancţiunile impuse.
Agenţia Internaţională pentru Energie Atomică, care anchetează de mai mulţi ani un presupus program iranian de cercetare în domeniul armamentului nuclear, a refuzat să comenteze informaţia. Oficiali iranieni au refuzat, de asemenea, să comenteze, iar “oficiali nord-coreeni nu au fost disponibili în acest sens”. Oficiali nord-coreeni şi iranieni se întâlnesc în mod regulat în cadrul activităţii diplomatice generale. Preşedintele nord-coreean Kim Yong-nam şi preşedintele iranian Hassan Rohani au participat, pe 23 aprilie, la o  reuniune bilaterală, în cadrul summit-ului Asia-Africa de la Jakarta.

Capacităţile nucleare ale Phenianului produc îngrijorări la Washington şi Beijing
Coreea de Nord poate produce suficiente focoase nucleare pentru a reprezenta o ameninţare la adresa securităţii Statelor Unite şi aliaţilor, au avertizat experţi chinezi, estimând un nivel al producţiei de armament nuclear superior celui preconizat de americani. Estimările, prezentate în cadrul unei reuniuni cu uşile închise a unor specialişti chinezi şi americani, arată că Phenianul ar putea deţine  20 de focoase nucleare şi capacitatea de a produce suficient uraniu îmbogăţit pentru a fi utilizat în scopuri militare. În plus, ar putea să-şi dubleze arsenalul până anul viitor. Estimările chinezilor reflectă îngrijorarea crescândă a Beijingului faţă de programul de înarmare nucleară a Coreei de Nord şi ceea ce consideră a fi o lipsă de acţiune, în contextul în care preşedintele american Barack Obama îşi concentrează eforturile asupra încheierii unui acord final cu privire la programul nuclear al Iranului. Relaţiile dintre Coreea de Nord şi China s-au deteriorat după ce Xi Jinping a devenit preşedintele Chinei, în 2012, iar Kim Jong-un a preluat puterea, la sfârşitul anului 2011. China - cel mai important investitor, donator de ajutoare şi partener comercial al Coreei de Nord - a subestimat, în ultimul deceniu, capacităţile nucleare ale Phenianului, inclusiv de a produce material fisionabil. Estimările experţilor chinezi au început să se alinieze cu cele ale Statelor Unite după 2010, şi să le depăşească după 2013.  
Situaţia în care Coreea de Nord devine un stat bine înarmat nuclear poate determina Statele Unite să adopte contramăsuri, mai ales în privinţa apărării antirachetă. Amiralul William Gortney, comandantul Comandamentului Nord-american, a declarat că oficiali din domeniul Apărării apreciază că Phenianul poate să monteze, în prezent, un focos pe o rachetă balistică intercontinentală - KN-08. Experţii estimează că aceasta are o rază de acţiune de aproximativ 9.000 de kilometri - putând atinge estul Statelor Unite, inclusiv California. "Sunt îngrijorat că, deţinând 20 de focoase, nord-coreenii au un arsenal nuclear" a declarat Siegfried Hecker, profesor la Universitatea Stanford, fostul director al Laboratorului de la Los Alamos, care a participat la reuniunea cu uşile închise. Experţii chinezi cred, în prezent, că Phenianul are o capacitate de îmbogăţire a uraniului mai mare decât se estima anterior, a subliniat Siegfried Hecker. 
Sporirea arsenalului nuclear al Coreei de Nord alimentează îngrijorările internaţionale cu privire la proliferare într-o ţară care, potrivit unor oficiali americani, a exportat anterior tehnologie nucleară în Siria şi componente de rachete în Iran, Yemen şi Egipt. La Washington, unii congresmeni republicani au afirmat că viitorul acord al Casei Albe cu Iranul poate repeta acordul în domeniul nuclear încheiat de administraţia Clinton cu Coreea de Nord, în 1994. Acordul viza să pună capăt capacităţilor nucleare ale Phenianului, însă, potrivit congresmenilor, acesta a furnizat de fapt o acoperire diplomatică pentru extinderea lor. Coreea de Nord efectuat primul test nuclear în anul 2006.

Până de curând, chinezii "au avut o părere destul de proastă despre ceea ce pot să facă nord-coreenii. Cred că acum sunt îngrijoraţi " a declarat David Albright, expert în domeniul armamentului nord-coreean, şeful Institutului pentru Ştiinţă şi Securitate Internaţională de la Washington. "Am fost şi suntem îngrijoraţi de programul nuclear nord-coreean şi credem că este necesar ca China să continue să-şi folosească influenţa pentru a limita acţiunile provocatoare ale Coreei de Nord" a precizat Patrick Ventrell, purtător de cuvânt al Consiliului Naţional american de Securitate. SUA cooperează cu alte ţări pentru a implementa sancţiunile ONU menite să exercite presiuni asupra Phenianului "să revină la negocieri de dezarmare nucleară credibile şi autentice şi să efectueze paşi concreşi către dezarmarea nucleară"
. Washingtonul a întrerupt negocierile cu Phenianul în 2012, după ce Coreea de Nord a testat o rachetă cu rază lungă de acţiune. Pe de altă parte, SUA au îndemnat China să se folosească de pârghiile economice pentru a influenţa Coreea de Nord.  
Coreea de Nord are rachete care pot fi echipate cu focoase atomice şi va utiliza armamentul nuclear dacă se va simţi ameninţată de Statele Unite, a afirmat Park Yong Chol, directorul-adjunct al Institutului nord-coreean pentru Reunificare. "Republica Populară Democrată Coreeană nu are altă opţiune decât să continue programul nuclear. Avem rachete capabile să transporte focoase nucleare pentru a lovi teritoriul continental al SUA şi o vom face dacă Washingtonul ne va forţa" a subliniat Park Yong Chol. "Am investit mulţi bani în apărarea nucleară, în scopul contracarării ameninţării americane. (...) Dar această decizie strategică a fost una corectă"
. Publicaţia Partidului Comunist nord-coreean, Rodong Sinmun, a transmis un mesaj dur. "Statele Unite se înşeală crezând că teritoriul continental american este în siguranţă"
.
FLASH. OPINII DE PRESĂ

"Mediterana este mare, nu cimitir"
 
„Naufragiul din Marea Mediterană s-a soldat cu 800 de morţi, potrivit Înaltului Comisariat ONU pentru Refugiaţi” a titrat Le Monde. „Cel mai mare dezastru văzut vreodată în Marea Mediterană" pare să fie confirmat. Naufragiul din largul coastelor libiene s-a soldat cu 800 de morţi, au anunțat, la Catania, în Sicilia, reprezentanți ai Înaltului Comisariat al ONU pentru Refugiați UNHCR și Organizația Internațională pentru Migrație dupa ce au discutat cu supraviețuitorii. "Putem spune că 800 de oameni au murit", a declarat Carlotta Sami, purtătorul de cuvânt al UNHCR în Italia. „Reprezentanţii UNHCR şi OIM au putut sta de vorbă cu majoritatea celor 27 de supravieţuitori care au ajuns în portul Catania la miezul nopţii”
. 

„Europa, în faţa unei crize a refugiaţilor fără precedent, după catastrofa în care au murit aproape 900 de oameni” a precizat The New York Times. „Liderii europeni s-au confruntat cu o criză umanitară în Marea Mediterană, fapt care i-a determinat să solicite o nouă abordare în privinţa numărului tot mai mari de refugiaţi care trec din Africa şi Orientul Mijlociu”
 Cotidianul apreciază că liderii europeni au de surmontat „obstacole” pentru identificarea unor soluţii viabile în privinţa crizei imigranţilor. Obstacolele „ţin de presiunile bugetare, politicile privind migraţia, dar şi de reacţiile anti-imigranţi de pe întregul continent”.
„Supravieţuitorii dezastrului din Mediterana, soldat cu moartea a 800 de imigranţi, au ajuns în Italia” a scris The Guardian. „Supravieţuitorii naufragiului din Marea Mediterana au ajuns în portul italian Catania, iar Organizaţia Naţiunilor Unite a confirmat că cel puţin 800 de persoane au murit după ce vasul care transporta imigranţi s-a scufundat în largul coastelor Libiei. O navă a Pazei de coastă italiene care transporta 27 de supravieţuitori a ajuns seara târziu. Un bărbat a fost văzut părăsind nava într-un scaun cu rotile. Oficialii ai Agenţiei Naţiunilor Unite pentru Refugiaţi şi ai Organizaţiei Internaţionale pentru Migraţie au raportat că unii dintre morţi au fost copii cu vârste cuprinse între 10 şi 12 ani. Poliţia portuară a confirmat că doi bărbaţi care se află printre supravieţuitori au fost arestaţi pentru suspiciuni de organizare a călătoriei fatale. De asemenea, căpitanul navei care s-a scufundat a fost arestat”
.
Publicaţia The Times of Malta a precizat că imigranţii au căzut peste bord încercând să atragă atenţia unei nave care se afla în apropiere. „Nava a lansat un apel la ajutor primit de gărzile de coastă italiene, care au solicitat unui cargo portughez să-şi schimbe ruta în direcţia apelului”. „La sosirea la fata locului”, la aproximativ 220 km sud de insula italiană Lampeduza, „echipajul a văzut nava scufundându-se”. „În momentul în care toţi imigranţii aflaţi la bord s-au aruncat în acelaşi timp în apă de aceeaşi parte la sosirea cargoului portughez, s-a produs tragedia”
. 
Papa Francisc „şi-a plecat capul şi s-a rugat în linişte, aşa cum au făcut (...) zecile de mii de persoane reunite în piaţă San Pietro” pentru victimele tragicului accident din Mediterana. Accidentul s-a petrecut „la câteva zile după ce organizaţia Salvaţi Copiii a anunţat că aproximativ 400 de persoane au dispărut de pe o altă ambarcaţiune în largul coastei libiene”
. 

ONU „a dat bilanţul tragediei imigranţilor care încercau să ajungă în Europa traversând Mediterana într-un vas supraaglomerat: peste 800 de persoane”. Bilanţul a fost stabilit după ce reprezentanţii ONU au discutat cu supravieţuitorii tragediei. „Căpitanul şi un membru al echipajului au fost arestaţi în urma tragediei şi acuzaţi de trafic de persoane. Căpitanul este acuzat şi de uciderea involuntară a imigranţilor care plecaseră din Libia cu destinaţia Europa”
.

"Mediterana este mare, nu cimitir" a declarat premierul Matteo Renzi. În opinia premierului italian, problema imigranţilor clandestini care îşi pierd viaţa în urma unor naufragii în Marea Mediterană poate fi soluţionată doar prin stabilizarea situaţiei în Libia. "Este evident că toate ţările din regiune sunt interesate de găsirea unei soluţii” pentru Libia. “Datoria noastră este să încurajăm şi să facilităm acest proces în fiecare etapă" a afirmat Matteo Renzi, dând asigurări că "Italia este pregătită pentru a-şi asuma coordonarea eforturilor diplomatice" în vederea reinstaurării păcii în Libia. "Punctul cheie este blocarea traficului de fiinţe umane"
.
Pătrunderea în Europa a extremiștilor ce se pot ascunde printre imigranții clandestini este o problemă care trebuie avută în vedere, a atras atenția comandantul suprem al Forțelor aliate ale NATO în Europa (SACEUR), generalul american Philip Breedlove. „Unele dintre aceste persoane sunt refugiaţi legitimi proveniţi din zone neguvernate, dar credem că alţii sunt delincvenţi din structuri organizate. Şi, într-adevăr, credem că printre ei se pot regăsi elemente extremiste. Este o problemă care trebuie abordată”. Generalul american a precizat că Alianța Nord Atlantică este „preocupată de toate deplasările” de populație, întrucât nu se știe „ce se află în interiorul acestor fluxuri migratorii care pornesc din nordul Africii şi traversează Mediterană către statele europene”
. 

„BND a ajutat NSA să facă spionaj politic”

Serviciile de informații germane au spionat "înalţi funcţionari francezi şi ai Comisiei Europene în contul NSA americane", potrivit Süddeutsche Zeitung. „BND”, serviciul de informații german, „a ajutat NSA să facă spionaj politic” a subliniat cotidianul german, precizând că interceptările convorbirilor unor „înalţi funcţionari ai Ministerului francez al Afacerilor Externe, ai Palatului Elyséée şi ai Comisiei Europene” au fost realizate de la centrul de interceptare bavarez din Bad Aibling. Ştirea a fost confirmată şi de posturile NDR și WDR.  În cazul supravegherii întreprinderilor, spionajul industrial a putut avea loc doar „în cazuri izolate” a afirmat Süddeutsche Zeitung, precizând că SUA căutau, în epocă, „informaţii despre exporturi ilegale”. Dar, „miezul problemei este spionarea politică a vecinilor noştri europeni şi a instituţiilor Uniunii Europene”. 
Ministrul german de Interne, Thomas de Maizière, „care era, la timpul respectiv, şef al cancelariei şi nu putea, deci, ignora activităţile BND”, a fost solicitat să dea explicații „în faţa comisiei de anchetă parlamentare germane, însărcinată să clarifice practicile agenţiei americane pe teritoriul Germaniei”
. 
Der Spiegel şi The Intercept au dezvăluit, în urma unei anchete realizate în comun, că staţia de relee de la Ramstein joacă un rol vital în loviturile pe care dronele militare americane le dau împotriva teroriştilor, dar „în care au fost ucişi şi mulţi civili”
. Un document confidenţial al serviciilor de informaţii americane, din care The Intercept a reuşit să obţină o copie, confirmă faptul că „baza americană de la Ramstein, din sud-vestul Germaniei, este inima tehnologică a programului de drone americane”. Baza dispune de o staţie de relee pentru sateliţi care permite operatorilor de drone cu baza în sud-vestul Statelor Unite să comunice de la distanţă cu avioanele militare fără pilot ce efectuează operaţiuni  în Yemen, Somalia, Afganistan şi alte ţările vizate. Dată în funcţiune  în 2013, la baza militară de la Ramstein lucreză 16.000 de civili şi militari, locul fiind ideal situat pentru a reduce decalajul dintre ordinele date de piloţi şi receptarea acestora de către drone. „Problema este că în Germania legea interzice operaţiunile militare în afara graniţelor fără mandat ONU, iar această colaborare militară ar putea avea repercusiuni importante”
. 

La rândul său, Courrier International a menţionat că armata Statelor Unite ale Americii utilizează baza de la Ramstein, din sud-vestul Germaniei. Scopul este „efectuarea unor lovituri  letale cu drone împotriva teroriştilor din întreaga lume”
.
Die Zeit a afirmat că Serviciul german de Informații i-a furnizat, de-a lungul anilor, Agenției de Securitate Națională a SUA, aproximativ 1,3 miliarde de „metadate”. Potrivit unor documente secrete la care cotidianul a avut acces, „BND a cules aceste metadate, a eliminat rezultatele referitoare la cetăţenii germani - probabil pentru a nu încălca legislaţia germană - şi le-a transmis către NSA”
. Informația concordă cu afirmațiile fostului consultant al NSA Eduard Snowden, care a declarat în decembrie 2012 că BNA a livrat, către NSA, 500 milioane de „metadate”. 
„Agenţia de Securitate Națională a SUA i-a cerut Serviciului Federal de Informaţii german să spioneze grupul industrial Siemens” a relatat Bild. Potrivit publicaţiei, care a citat surse anonime din serviciile de informații americane, NSA suspecta grupul Siemens că furnizează echipamente de telecomunicații serviciilor secrete ruse. ''Siemens nu are cunoştinţă de nici un fapt în zona sa de responsabilitate, care ar explica un interes din partea serviciilor de informaţii'
 a reacționat grupul industrial. 
Bild a precizat că BND a furnizat NSA „sute de mii de date aparţinând unor companii şi organizaţii din Europa”, plus „rapoarte periodice” cu privire la operațiunile desfășurate. NSA a încercat să spioneze numere şi adrese de e-mail ale unor angajaţi ai Companiei Europene de Apărare Aeronautică şi Spaţiu (EADS) şi Eurocopter, un obiectiv al acțiunilor de spionaj fiind și secretele militare franceze. Citând surse anonime din comisia parlamentară germană care se ocupă de scandalul legat de agenţia de spionaj americană, publicaţia a afirmat că “guvernul de la Berlin a fost informat de contraspionajul german despre existenţa unor astfel de acţiuni încă din anul 2008” dar “a ales să rămână tăcut şi să închidă ochii la această informaţie” pentru a evita "să pună în pericol cooperarea" cu Washingtonul şi NSA. Agenţia americană “are o prezenţă puternică în capitala austriacă”
, potrivit documentelor dezvăluite de Edward Snowden. 
Viena găzduieşte peste 17.000 de diplomaţi acreditaţi, dintre care mulţi lucrează în diverse organizaţii internaţionale, inclusiv ONU, OSCE sau OPEC, a punctat Bild. La rândul său, Der Spiegel a precizat că Serviciul german de Informații a spionat companii și politicieni din Germania și a furnizat informațiile obținute Agenției de Securitate Națională a SUA.
Guvernul german este acuzat de opoziție că „a minţit” declarând în 14 aprilie - într-un răspuns scris adresat grupului parlamentar al partidului stângii radicale, Die Linke - că nu știe nimic despre spionajul economic al NSA. „Resping categoric afirmaţia că guvernul nu a spus adevărul'
 a declarat Steffen Seibert, purtătorul de cuvânt al cancelarului Angela Merkel.
Agenţia de Securitate Naţională a spionat Austria cu ajutorul serviciilor de informaţii germane, a afirmat The Local. Dezvăluirile trimit la “interceptarea comunicaţiilor austriece de către serviciul de monitorizare al BND din oraşul bavarez Bad Aibling de cel puţin zece ori, potrivit unui e-mail intern al BND”
. 

Austria a cerut explicații Germaniei după relatările din presă potrivit cărora a fost spionată de serviciile secrete germane în colaborare cu cele americane, a anunțat executivul de la Viena. De asemenea, guvernul austriac a înaintat o plângere penală pentru „culegere de informaţii secrete în detrimentul Austriei”, astfel încât justiția să investigheze cazul. Austria solicită „clarificări complete” din partea Germaniei folosimd, în acest scop, „canalele diplomatice"
 a declarat ministrul austriac de Interne, Johanna Mikl-Leitner. 
Președintele Comisiei Europene, Jean-Claude Juncker, a afirmat că la Bruxelles există „agenţi”, cu referire la informațiile privind acțiunile de spionaj desfășurate împotriva executivului comunitar de serviciile secrete americane cu sprijinul celor germane. „Într-o zi, la o reuniune a Colegiului comisarilor, am spus că executivul comunitar ar trebui să aibă un serviciu secret, pentru că agenţii sunt aici” a precizat Jean-Claude Juncker, răspunzând unei întrebări a jurnaliştilor. „Nu ştiu dacă există aici agenţi germani activi, dar nu trebuie să fac comentarii specifice” a menţionat, cu precizarea că investigarea acestor cazuri este de competenţa autorităților de la Berlin. Jean-Claude Juncker a mai declarat că știe „din proprie experienţă” faptul că serviciile de informații sunt foarte greu de controlat, făcând aluzie la momentul din anul 2013 când a fost nevoit să demisioneze din funcția de premier al Luxemburgului în urma unui scandal declanșat de interceptarea unor convorbiri telefonice de către serviciile secrete din țara sa.

Purtătorul de cuvânt al Comisiei Europene, Margaritis Schinas, a declarat că investigarea acestor probleme ține de competența autorităților naționale. „Am fi puţin dezamăgiţi dacă rolul nostru în lume nu ar stârni interesul altora”, a afirmat cu ironie, adăugând că, în ceea ce privește Comisia Europeană, aceasta nu are serviciu secret și nu spionează pe nimeni. La întrebarea dacă la nivelul Comisiei Europene se vor lua măsuri în cazul situaţiei semnalate de presa germană, purtătorul de cuvânt a răspuns că „detalii de acest fel nu se discută la conferinţele de presă”, dar a dat asigurări pentru „prietenii şi inamicii potenţiali”
 că executivul comunitar se ocupă de problemă. 
 
Potrivit Süddeutsche Zeitung, NDR și WDR, Serviciul german de Informații „şi-a restrâns considerabil cooperarea cu Agenţia de Securitate Naţională a SUA” după dezvăluirile apărute în mass media despre scandalul de spionaj împotriva unor oficiali și companii din Europa. Astfel, „nici o comunicaţie pe internet cu destinaţia NSA nu a mai fost interceptată în centrul de ascultări BND de la Bad Aibling”. BND și cancelaria germană „au informat partea americană că trebuie prezentată o explicaţie oficială a cererii de spionare, pentru orice solicitare de interceptare a comunicaţiilor pe internet” Agenţia de Securitate Naţională a SUA a răspuns că „nu este în măsură să ofere astfel de explicaţii, invocând perioada prea scurtă avută la dispoziţie”. În centrul de la Bad Aibling, unde lucrează 120 de angajați BND și câțiva tehnicieni de la NSA, „doar comunicaţiile prin fax sau telefon mai pot fi interceptate în favoarea Washingtonului”
. 
Colectarea masivă de date telefonice de către Agenția de Securitate Națională a SUA este ilegală, a decis o Curte de apel din New York, argumentând ca aceasta a depășit cadrul stabilit de Congres. Legile pe care se sprijină NSA pentru a strânge aceste informații „nu au fost niciodată interpretate pentru a autoriza ceva care se apropie de amploarea supravegherii generalizate aflate în discuţie” a apreciat instanța americană într-un document de 97 de pagini. instanța a estimat că guvernul a depășit cadrul stabilit de Congres în faimosul „articol 215”
 al legii antiteroriste Patriot Act, adoptată după atacurile din 11 septembrie 2001. Plângerea a fost depusă de  Asociația pentru Apărarea Libertăților ACLU (American Civil Liberties Union) împotriva NSA, agenția de informații însărcinată cu interceptarea comunicațiilor, și a FBI, poliția federală americană, după dezvăluirile făcute în iunie 2013 de fostul consultant al NSA, Edward Snowden. 
Jeffrey Sterling, fost agent CIA în perioada 1993-2002, a fost găsit vinovat de a fi furnizat informații clasificate privind dosarul nuclear iranian unui jurnalist de la The New York Times şi de obstrucţionarea justiţiei. El a fost condamnat la trei ani și jumătate de închisoare. Jeffrey Sterling a fost acuzat în decembrie 2010 și arestat în ianuarie 2011 pentru a-i fi furnizat, în 2003, jurnalistului James Risen, de la The New York Times, informații privind o operațiune a CIA referitoare la dosarul nuclear iranian în vederea redactării unui articol şi, în 2006, pentru scrierea unei cărți. 
„Nivel ridicat” al activităţii spionajului rus şi belarus în Polonia
Agenția de Securitate Internă (ABW) din Polonia a declarat „un nivel ridicat al activităţii” serviciilor de spionaj ale Federației Ruse și Republicii Belarus pe teritoriul polonez în 2014, într-un raport dat publicității la Varșovia, citat de Radio Polski în pagina sa online. Scopul principal al serviciilor secrete ruse a fost „discreditarea poziţiei Poloniei şi a altor state membre NATO în problema crizei ucrainene” se afirmă în raportul menționat. „Un element important al activităţii ruse a fost provocarea de divergenţe între UE şi NATO. Atenţia a fost focalizată pe declaraţiile antieuropene şi antiamericane făcute în principal de figuri eurosceptice din ţări membre ale Uniunii Europene şi pe vocile care au criticat posibilitatea înăspririi sancţiunilor împotriva Federaţiei Ruse” menționează raportul ABW. De la începutul crizei din Ucraina, Rusia s-a implicat activ în sprijinirea proiectelor propagandistice de informare. „Aceste proiecte creează o imagine pozitivă Rusiei şi îi arată într-o lumină negativă pe oponenţii Kremlinului” subliniază autorii raportului, care au remarcat o creștere a activității diferitelor instituții ruse privind consolidarea și activarea cercurilor proruse din Polonia. 
În 2014, ABW a reținut un cetățean polonez de origine rusă pentru spionaj și colaborare cu Direcția de informații a armatei ruse. În plus, doi diplomați ruși au fost declarați persona non grata pentru activități incompatibile cu statutul diplomatic. Potrivit concluziilor Agenției de Securitate Internă a Poloniei, „partea rusă a căutat să desfăşoare activități de spionaj în domeniile politic, economic şi tehnico-ştiinţific” De asemenea, „Rusia s-a ocupat activ” de promovarea intereselor sale în Polonia. „La fel de activ a fost și spionajul belarus în Polonia” unde, în 2014, „a fost reţinut un cetăţean belarus pentru activităţi de spionaj”. Varșovia l-a expulzat pe atașatul militar al Ambasadei Belarus, întrucât „s-a dovedit că acesta era ofiţer al serviciilor de informaţii de la Minsk”
. 
Ambasadorul SUA la NATO, Douglas Lute, a afirmat că a obținut mai multe informații cu privire la situația din Donbas din rețelele de socializare decât din buletinele serviciilor de informații. "Noi toţi trebuie să ne întrebăm de ce ştim atât de puţin despre ceea ce petrece în prezent în Donbas. Vă spun cinstit că reţelele sociale îmi oferă mai multe informaţii despre evenimentele din această regiune decât reţelele de informaţii oficiale" a declarat ambasadorul american în cadrul unei conferințe la Bruxelles. "De ce se întâmplă aceasta? Pentru că reţelele serviciilor de informaţii nu mai există"
 a afirmat, subliniind necesitatea consolidării activităţii de informații a aliaților din cadrul NATO.  
Potrivit Fox News, NATO „a expulzat zeci de spioni ruşi de la cartierul general de la Bruxelles”. Acesta este „un semn al creşterii tensiunilor dintre Alianţa Nord Atlantică şi Moscova în ultima perioadă”
. 
The Guardian a precizat că NATO a decis, în luna aprilie, ca fiecare dintre delegațiile statelor non-membre să aibă cel mult 30 de persoane. „Noua regulă a afectat doar Rusia, deşi estimările privind numărul exact al membrilor delegaţiei Rusiei la NATO variază”. Kremlinul susține că are doar 37 de persoane acreditate la NATO, în timp ce „un diplomat dintr-un stat membru al Alianţei a declarat că, în realitate, delegaţia rusă are 61 de membri”. Alte surse apropiate NATO „vorbesc despre peste 90 de membri ai delegaţiei Rusiei”. Potrivit The Guardian, „jumătate dintre ei lucrează, de fapt, pentru serviciile de informaţii ale Moscovei”. Secretarul general al NATO, Jens Stoltenberg, a dezmințit că noua regulă a țintit în mod special Rusia. ''Am decis împreună cu ruşii să suspendăm întreaga cooperare practică, dar să menţinem canalele de dialog militar şi politic. O delegaţie cu 30 de membri este mai mult decât suficientă pentru acest lucru''. 
The Guardian afirmă că NATO a reluat „practica specifică războiului rece” de a folosi „linia telefonică directă” cu Kremlinul și cu conducerea militară rusă, în efortul de a reduce probabilitatea unei confruntări armate. "Este important să existe contacte ca de la militar la militar într-o situaţie normală, astfel că, dacă se întâmplă ceva neobişnuit, poţi să clarifici neînţelegerile şi să eviţi situaţii scăpate de sub control''
 a precizat secretarul general al Alianței Nord Atlantice. 
„Cuvintele se aud mai tare decât armele”


Europa se confruntă cu presiuni dinspre Est - „când cuvintele se aud mai tare ca armele”, afirmă, concluziv, EUobsever, încercând să identifice efectele „campaniei de propagandă a Moscovei” în urma analizei planului de comunicare strategică stabilit de UE pentru „contracararea dezinformării ruseşti”. „Cheia restabilirii încrederii între UE şi Rusia constă în posibilitatea ca amândouă părţile să fie în măsură să-şi verifice reciproc lucrurile susţinute”. Anders Fogh Rasmussen, fostul secretar general NATO, a avertizat că „o Rusie din ce în ce mai imprevizibilă se angajează într-un război hibrid cu Europa, încercând să destabilizeze state din interior”
. 


Ziarul rus Kommersant consideră important să sublinieze „cooperarea care a existat între URSS şi SUA în timpul celui de Al Doilea Război Mondial” în actualul context „de confruntare între Moscova şi Washington”
. Pe de altă parte, The Guardian a subliniat că „ofensiva de dezinformare lansată de Vladimir Putin determină SUA să recurgă iar la instrumentele de propagandă pe care le-a folosit în timpul Războiului Rece”
. 


The Independent a reţinut unele afirmaţii din cadrul maratonului „Linia directă cu Vladimir Putin”, difuzat de televiziunile ruse. „Rusia nu are ambiţii imperialiste” iar „Putin a acuzat SUA pentru amploarea pe care a luat-o ofensiva grupării jihadiste Statul Islamic în Orientul Mijlociu”. De asemenea, liderul de la Kremlin a afirmat că „Rusia nu are nevoie de aliaţi pentru că are, deja, doi: armata şi marina”
.  


Potrivit publicaţiei ucrainene Korrespondent, care citează surse NATO, „Rusia concentrează forţe pentru o nouă ofensivă în regiunea Donbas”. Ziarul menţionează că „anunţul aparţine secretarului general al NATO, Jens Stoltenberg” care „a pledat” din nou cauza „respectării acordului de la Minsk”
. Pe de altă parte, Kyiv Post a subliniat că „statele membre NATO (...) continuă manevrele împreună cu forţele ucrainene” întrucât „Rusia îşi întăreşte, în mod alarmant, capacitatea militară din Donbas şi Crimeea”
. 


The Wall Street Journal subliniază că „Rusia ameninţă NATO din cauza scutului antirachetă”. Publicaţia citează afirmaţiile generalului Vasili Gherasimov, şeful Statului Major al armatei ruse. „Puterile non-nucleare unde sunt amplasate elemente de apărare antirachetă devin obiectul unui răspuns prioritar”
. Declaraţiile generalului Vasili Gherasimov au fost reţinute şi de The Moscow Times. „Este clar că măsurile luate de NATO de a întări capacităţile militare sunt departe de a fi defensive”
. 


Handelsblatt a preluat declaraţia generalului Petr Pavel, care urmează să preia, în luna iunie, funcţia de şef al Comisiei Militare NATO. „Opinia publică trebuie să fie convinsă de faptul că NATO dispune de mijloacele şi voinţa necesare pentru a se opune Moscovei. Statele membre NATO trebuie să cheltuiască mai mult pentru apărare”
. În context, Polonia şi ţările baltice - Estonia, Letonia şi Lituania - îşi „sporesc cheltuielile militare” şi „le solicită aliaţilor NATO” să-şi „intensifice prezenţa în regiune”
. Polonia „a lansat o campanie fără precedent de cheltuieli militare” pentru „modernizarea armatei”. Letonia a cumpărat „arme anti-tanc, camioane de mare tonaj şi vehicule blindate din Norvegia”, iar Estonia a achiziţionat „rachete portabile anti-tanc Javelin, de producţie americană”
. 


Gazeta Wyborcza o citează pe purtătoarea de cuvânt a Departamentului de Stat al SUA legat de încălcarea condiţiilor acordului de la Minsk. „Forţele ruseşti şi rebelii încalcă, în continuare, condiţiile acordului de la Minsk privind încetarea focului iar Rusia amplasează în estul Ucrainei sisteme de apărare aeriană”
. Ideea este împărtăşită şi de The Telegraph, care a afirmat că Rusia „desfăşoară o nouă concentrare militară prin amplasarea de trupe la graniţa vecinului său”
. 


În replică, purtătorul de cuvânt al Ministerului rus al Apărării a afirmat că în zona de conflict din estul Ucrainei se află trupe amenicane, care instruiesc forţele ucrainene. Prezenţa militarilor NATO în Ucraina cu scopul de a instrui şi de a acorda asistenţă forţelor din această ţară a nemulţumit Moscova. Purtătorul de cuvânt al Kremlinului, Dmitri Peskov, a declarat că „prezenţa instructorilor străini în Ucraina, unde conflictul intern din estul ţării a rămas nesoluţionat şi unde sunt probleme cu implementarea acordului de la Minsk, destanilizează situaţia şi generează un mediu propice accentuării conflictului”
. 
Potrivit Ukrainska Pravda, la rândul ei, „Polonia ar putea sprijini capacităţile de apărare ale Ucrainei”
 în cazul escaladării conflictului. Pe de altă parte, Andrei Pleşkov, şeful Comitetului Dumei de Stat pentru afaceri externe a subliniat că „Europa este conştientă de faptul că situaţia din Ucraina nu poate fi soluţionată prin forţă”
.   
Catastrofa din Himalaia - vieţi şi „moştenirea culturală de la Katmandu”, distruse 


Cutremurul din Nepal a fost catalogat, fară rezerve, drept „catastrofa din Himalaia”
. Actualizând bilanţul victimelor, The New York Times relatează,  neliniştitor, despre situaţia din zonă. „Replicile seismice puternice au continuat să zguduie Nepalul complicând eforturile de salvare a persoanelor blocate şi de menţinere a aprovizionării cu alimente şi apă”.  Nepalul, cu o populaţie de 27 miliane locuitori, era „într-un haos politic şi economic” înainte ca seismul „să zguduie casele şi vieţile oamenilor”. Dezastrul „complică şi mai mult încercările de a repara breşele lăsate de deceniile de război şi paralizie politică”
. 

Le Monde subliniază că supravieţuitorii „sunt blocaţi în condiţii dificile”. Bilanţul morţilor a devenit „tot mai sumbru” pe măsura avansării permanente „a operaţiunilor de salvare”
. 

Le Figaro concluzionează, dramatic, „Nepalul îşi numără morţii”. Echipele de salvare s-au angajat într-o „cursă împotriva morţii”. Nu doar oamenii au avut de suferit, dar şi „moştenirea culturală de la Katmandu”
. 


Potrivit The Washington Post, tragedia era previzibilă. „Experţii au avertizat de zeci de ani că Nepalul este vulnerabil la o mişcare tectonică letală”
,  urmarea coliziunii a două plăci tectonice planetare. Din nefericire, Nepalul s-a dovedit a fi „o ţară nepregătită pentru a face faţă unui dezestru”
. 


Il Giornale menţionează că guvernul din Nepal a decretat trei zile de doliu naţional. Este citat ministrul de Interne care şi-a declarat „neputinţa” în faţa „unui dezastru de o asemenea amploare”
. 


El Pais subliniază necesitatea solidarităţii cu Nepalul. „În faţa magnitudinii seismului, solidaritatea cu această ţară nu trebuie să fie trecătoare”
. Ziarul menţionează reacţia internaţională imediată, concretizată în mijloace materiale şi în angajamente de ajutor financiar. Dezastrul a făcut ca ţări cu nemulţumiri strategice permanente în această zonă a Asiei - precum SUA, China şi India - să mobilizeze din primele momente. La fel au procedat Marea Britanie, Germania, Israel, Pakistan şi Norvegia. 

The Guardian insistă asupra faptului că mii de oameni au rămas fără adăpost. „Prea înspăimântaţi ca să rămână în casele lor, sute de mii de oameni petrec noaptea în spaţii deschise” - în parcuri publice, chiar în mijlocul intersecţiilor sau bulevardelor. În spitalele arhipline din Katmandu, Bhaktapur şi Petan „călugării budhişti se roagă pentru victime”. Nepalul „nu este pregătit să facă faţă unor asemenea catastrofe”. Pe de altă parte, Organizaţia Naţiunilor Unite a subliniat că „ajutorul pentru Nepal este o cursă contra cronometru”
. 

